Kontsumitzaile Txikiarentzako Borondatezko Prezioa - IBERDROLA\nGoiko aldeko ezkerreko izkina: erreferentziako merkaturatzailearen izena (IBERDROLA COMERCIALIZACIÓN DE ÚLTIMO RECURSO SAU) eta haren IFKri eta helbide sozialari dagozkien datuak.\nFakturaren zenbatekoa: guztizko zenbatekoa, zure fakturan zehazten diren kontzeptu guztiak barne. Hileko kuota finko bidezko ordainketa-modalitatea aukeratu baduzu, aplikagarri den kuota finkoaren zenbatekoa kargatuko da, eta fakturaren zenbatekoa egindako ordainketak benetako fakturazioarekin erregularizatzeko unean hartuko da aintzat.\nFakturaren zenbakia: jasotzen duzun faktura bakoitzak identifikatzen duen kode bat dauka esleituta.\nKontsumo-aldia: argindar-kontsumoa egin den aldiaren hasierako eta amaierako datak.\nKarguaren data edo ordaintzeko azken eguna: fakturaren zenbatekoa zure banku-erakundean zein egunetan kargatuko den, fakturaren ordainketa helbideratuta egonez gero. Helbideratuta ez badago, ordaintzeko azken egunak ordainketa hitzartutako banku-erakundeetan egiteko muga-eguna adierazten du. Hileko kuota finko bidezko ordainketaren kasuan, karguaren dataren ordez, Kuota Finkoa kobratuko den data agertuko da.\nHornidura-kontratuaren erreferentzia: adierazitako enpresa merkaturatzailearekin duzun kontratua identifikatzen duen kodea. Edozein kudeaketa arintzeko, gure arreta-kanalek kode hori eskatuko dizute identifika zaitezen.\n2 Laburpen-faktura eta korrespondentzia-datuak\nFakturatutako kontzeptuen laburpena: kontratatutako potentzia, kontsumitutako energia, neurketa-ekipoen alokairua eta aplikatutako zergak. Gizarte-bonoari atxikitako bezeroa bazara, atal honetan dagokizun beherapena ere agertuko zaizu.\nAtal honen eskuinaldean faktura bidaltzeko datuak agertzen dira:\nIgorlea: IBERDROLA COMERCIALIZACIÓN DE ÚLTIMO RECURSO SAU\nBarra-kodea: IBERDROLA COMERCIALIZACIÓN DE ÚLTIMO RECURSO SAUk dokumentuak automatikoki tratatzeko erreferentzia.\nKorrespondentziarako izena eta helbidea: faktura bidaltzeko korrespondentzia-datuak ikus ditzakezu.\n3 Elektrizitate-kontsumoari buruzko informazioa\nZure kontsumoen xehetasunak ematen dizkizugu, baita horien bilakaera ere.\nEzkerraldean dagoen taulan enpresa banatzaileak egindako aurreko eta egungo irakurketak zehazten dira, baita horiei dagozkien datak ere. Egungo irakurketaren eta aurreko irakurketaren arteko aldeak zure fakturan jasotako aldian egindako kontsumoa (kWh) adierazten du. Kontsumo hori fakturazioaren xehetasunean ageri den berdina da.\nIrakurketa benetakoa ala balioetsia den ere jakinarazten dizugu:\n• Benetako irakurketa enpresa banatzaileak zure horniduraren neurketa-ekipoan edo kontagailuan dagokion egunean irakurritako balioa da.\nGogoan izan auto-irakurketaren aukera ere baduzula; hau da, zuk zeuk zure kontagailuaren irakurketa eman diezaiokezu dagokion enpresa banatzaileari, edo 900 225 235 Bezeroaren Arreta Telefonoaren bitartez edo gure Bulego Birtualaren bidez, zure hurrengo fakturan gehitua izan dadin.\nKolore urdinez nabarmendutako datu batzuk daudela ikusiko duzu. Horiek dira Merkatuen eta Lehiakortasunaren Batzorde Nazionalak eskura jarritako "Argiaren fakturaren simulagailuan" bete beharko dituzun datuetako batzuk, zure faktura behar bezala kalkulatu dela egiaztatu ahal izan dezazun. Simulagailua hemen aurki dezakezu: http://facturaluz.cnmc.es.\nBloke honetan agertzen den grafikoak azken 14 hilabeteetako zure argindar-kontsumoa erakusten du (kWh). Hala, azken aldiko kontsumoa aurreko urteko aldi berdinarekin alderatu ahal izango duzu. Nabarmendutako marra horizontalak zure kontratuaren batez besteko kontsumoa adierazten du. Kontsumoa balioetsia denean, dagokion grafikoaren barra marrekin agertuko da.\nFakturatutako aldiko eta azken 14 hilabeteetako zure eguneroko batez besteko kontsumoari buruzko datuak (eurotan) ere ematen dizkizugu, baita azken urtean zehar pilatutako kontsumoa ere (kWh).\n• KONTSUMO-ARBITRAJEA: IBERDROLA COMERCIALIZACIÓN DE ÚLTIMO RECURSO SAU eta IBERDROLA CLIENTES SAU Kontsumo Arbitraje Sistemari atxiki zaizkio, gatazkak ebazteko. Hori dela eta, Iberdrolari erreklamazio bat jarri eta 30 eguneko epean behar bezalako erantzunik jaso ez baduzu, dagokion Arbitraje Batzordera jotzeko modua izango duzu, Iberdrola arbitraje horren menpe jarri den kasuetarako, erreklamatutako gaia enpresa merkaturatzailearen erantzukizuna bada. Informazio gehiagorako Erreklamazioak atalera jo dezakezu. Informazio gehiagorako hemen https://www.iberdrola.es/bezeroak/kontaktua/erreklamazioak.\n5 Kontratuaren datuak\nBesteak beste, zure elektrizitate-horniduraren ezaugarriak eta datuak ezagutzeko beharrezko informazio guztia agertzen da, baita ordainketaren datuak ere:\nTitularra: kontratuan ageri den pertsonaren izena. Aplikagarri den araudiarekin bat etorriz, hornidura-kontratua pertsonala da eta titularrak energiaren benetako erabiltzailea izan beharko du.\nIFK: titularraren identifikazio fiskalaren kodea da.\nHorniduraren helbidea: argindar-hornidura kontratatuta daukazun helbidearen datuak.\nKontratu mota: zure kontratuaren modalitatea eta ordu-bereizketa eta, hala badagokio, kontratatutako tarte-kopurua deskribatzen ditu. Gizarte-bonoari atxikita dauden edo KTBP eskubiderik izan gabe aldi baterako hornidura-kontraturik ez duten bezeroen kasuan ere hemen agertuko da.\nKontagailu mota: instalatuta daukazun kontagailu-mota adierazten du. Bi aukera dauzkazu:\n• Telekudeaketa-sisteman integratutako kontagailu adimendunarekin.\n• Telekudeaketa-sisteman integratutako kontagailu adimendunik gabe.\nHemen aurki dezakezu gai honi buruzko informazio gehiago: www.iberdrola.es/bezeroak/metodologia.\nSarbide-bidesaria: zure hornidura-puntuari sarera sartzeko dagokion bidesaria. Sarbide-tarifa kontratatuta daukazun potentziaren arabera alda daiteke.\nSARBIDE-TARIFA - DESKRIBAPENA - POTENTZIAK\n2.0 A tarifa - Tarifa sinplea - KP ≤ 10 kW\n2.0 DHA tarifa - Tarifa sinplea, ordu-bereizketako bi aldirekin - KP ≤ 10 kW\n2.0 DHS tarifa - Tarifa sinplea, ordu-bereizketako hiru aldirekin - KP ≤ 10 kW\nKontratatutako potentzia: kontratatuta duzun potentzia adierazten du, kW-tan.\nHornidura-kontratuaren erreferentzia: adierazitako enpresa merkaturatzailearekin duzun kontratua identifikatzen duen kodea da. Edozein kudeaketa egiteko, gure arreta-kanalek kode hori eskatuko dizute identifika zaitezen.\nSarbide-kontratuaren erreferentzia: adierazitako enpresa banatzailearekin duzun hornidura-kontratuaren erreferentzia da.\nKontratuaren amaiera-eguna: teorian kontratua amaitzen den eguna adierazten du. Automatikoki berritzen da, beraz, ez duzu zertan kezkatu.\nFakturaren igorpen-data: Iberdrola Comercialización de Último Recursok dagokion faktura igortzen duen unea adierazten du.\nHornidura-puntuaren kode bategina (CUPS): edozein enpresa banatzaile edo merkaturatzaileren aurrean hornidura-puntua identifikatzen duen kodea. Horniduraren NANaren antzekoa da.\nOrdainketa mota: zure fakturak ordaintzeko aukeratutako ordaintzeko modua adierazten du. Kasu gehienetan bankuan helbideratuta egiten da. Ordainketa helbideratuta ez dagoenean barra-kode bat agertuko da fakturaren aurrealdean. Kasu horretan hitzartutako banku-erakundeetan ordaindu beharko da, faktura aurkeztuta.\nOrdainketak helbideratzen diren Erakundearen, Sukurtsalaren eta Bankuko Kontuaren datuak. Bankuko Kontuaren Kodearen azken digituak ezkutatu egiten dira zure bankuko datuen konfidentzialtasuna bermatzeko.\nBezeroaren arreta: IBERDROLA COMERCIALIZACIÓN DE ÚLTIMO RECURSO SAUren doako telefono-zenbakia adierazten da, egin nahi duzun edozein kontsulta edo kudeaketarako. Gainera telefono-zenbaki bat, posta elektronikoko helbide bat eta ohiko posta-helbide bat ematen dizkizugu, erreklamazio bat aurkeztu nahi bazenu ere. Erreklamazioak aurkezteko hautabideei buruzko informazioa ere ematen dizugu.\nMatxurak eta larrialdiak: zure enpresa banatzaileari sarearekin loturiko matxura eta larrialdien berri emateko berariazko telefono-zenbakia adierazten du.\n6 Fakturaren zenbatekoaren norakoa\nZure fakturako datuak nola xehatuta dauden adierazten dizugu.\nELEKTRIZITATEAREN EKOIZPEN-KOSTUAK ETA MERKATURATZE-MARJINA\nElektrizitatea ekoiztu eta merkaturatzera zuzenduak.\nGarraio- eta banaketa-sareen kostuak: elektrizitatea ekoiztu eta zure etxeraino helarazteko beharrezko kostuak, zeuk erabili ahal izan dezazun.\nBestelako kostu arautuak, besteak beste:\n• Garraio eta banaketa-sareetarako sarbide-bidesariak eta dagozkien karguak.\n• Sistemako Operadoreari eta Merkatuko Operadoreari egin beharreko ordainketak, operadore horien ordainsariaren kontzeptuan.\n• Sistemaren ahalmenarengatiko ordainketak tarifa-aldien arabera.\n• Sistemako Operadoreak argitaratutako galerak aplikatzetik eratortzen diren zenbatekoak.\nKostuen xehapen honek ez du barne hartzen neurketa- eta kontrol-ekipoen alokairuaren zenbatekoa, elektrizitate-fakturaren eredua eta gutxieneko edukia ezartzen dituen 2014ko maiatzaren 23ko Ebazpenean adierazten denez.\n7 Fakturaren xehetasuna\nFakturatutako kontzeptuak xehatuago aurkezten dizkizugu:\nKontratatutako potentziarengatiko fakturazioa:\nSarbide-bidesariarengatiko zenbatekoa: garraio- eta banaketa-sareetara sartzera zuzenduriko potentziaren kostuaren zatia da. Kontratatutako potentzia fakturazio-aldiko egun-kopuruarekin eta sarbide-bidesariaren potentzia-terminoaren prezioarekin biderkatuz kalkulatzen da (2014. urterako energia elektrikoaren sarbide-sariak berrikusten dituen urtarrilaren 31ko IET/107/2014 Aginduan ezarri bezala [PDF]).\nMerkaturatze-marjina finkoarengatiko zenbatekoa:potentziaren kostuaren gainerako zatia da, merkaturatze-kostuak ordaintzera bideratutakoa. Kalkulatzeko, kontratatutako potentzia fakturazio-aldiko egun kopuruarekin eta merkaturatze-kostuarekin biderkatzen da (martxoaren 28ko 216/2014 Errege Dekretuko 8. xedapen gehigarrian jaso bezala [PDF]).\nKontsumitutako energiarengatiko fakturazioa:\n• Energiaren sarbide-bidesaria: garraio- eta banaketa-sareetarako sarbidea ordaintzera zuzenduriko kontsumoaren kostuaren zatia da. Kontsumitutako kWh-ak fakturazio-aldiko egun-kopuruarekin eta sarbide-sariaren energia-terminoaren prezioarekin biderkatuz kalkulatzen da (2014. urterako energia elektrikoaren sarbide-bidesariak berrikusten dituen urtarrilaren 31ko IET/107/2014 Aginduan ezarri bezala [PDF]).\n• Energiaren kostua: elektrizitatearen ekoizpenari loturiko kontsumoaren kostuaren gainerako zatia da. Kontsumitutako kWh-ak Kontsumitzaile Txikiarentzako Borondatezko Prezioaren (KTBP) energiaren kostuaren prezioarekin biderkatuta kalkulatzen da, 216/2014 Errege Dekretuko III. tituluan ezarritako metodologia aplikatuz [PDF].\nElektrizitatearen gaineko Zerga: zerga berezia da, alkohola, tabakoa edo hidrokarburoak zergapetzen dituztenak bezalakoa. Zerga Bereziei buruzko Legeak (38/1992) ezartzen duen moduan kalkulatzen da, kontsumoarengatik ordaintzen dena eta fakturatutako potentzia bider % 5,1127 eginez.\nNeurketa- eta kontrol-ekipoen alokairua: Fakturazio-aldiko egun-kopurua kontagailuaren hileko alokairuaren prezioarekin biderkatuz kalkulatzen da, kontagailua bezeroarena ez bada, kasu horretan ez baita fakturatzen. Administrazioak arautzen du prezioa.\nAplikazio-zerga: Fakturaren guztizko zenbatekoa kalkulatzeko, BEZa aplikatzen zaie fakturaren barruan sartzen diren kontzeptu guztiei. Balio Erantsiaren gaineko Zerga. Indarrean dagoen tasa aurreko kontzeptuen baturari aplikatzen zaio. Kanarien kasuan, IGIC aplikatuko litzateke indarrean dagoen tasan, eta Ceuta eta Melillako kasuan IPSI indarrean dagoen tasan.\nBatzuetan lerro bat baino gehiago ager daitezke kontzeptu bakar batean. Bi arrazoirengatik gerta daiteke hori:


Donostia Zinemaldia :: Zabalik dago Zinema Eraikitzen sailaren 29. edizioan izena\nHemen zaude: Lehen orrialdea > 63. Edizioa 2015 > Berriak\t> Zabalik dago Zinema Eraikitzen sailaren 29. edizioan izena\nIrekita dago 29. Zinema Eraikitzen ekimenean proiektuak aurkezteko epea; Donostia Zinemaldiko eta Toulouseko zinema-jaialdiko hitzordu bikoitzean, alegia.\nEkimenaren helburua honako hau da: postprodukzio-fasean zailtasunak dituzten Latinoamerikako ekoizpeneko film luzeak bukatzen laguntzea. Bi zinema-jaialdietako batzordeek aukeratutako sei film aurkeztuko dituzte profesional talde baten aurrean, amaitzen, banatzen eta zinema-jaialdietan estreinatzen lagun dezaten.\nZinema Eraikitzen ekimenak nabarmen lagundu du talentu berriak ezagutarazten eta azken urteotako Latinoamerikako film luze garrantzitsuenetako batzuk amaitzen eta merkaturatzen. Beste hainbaten artean, Gloria (Sebastián Lelio), Pelo Malo (Mariana Rondón), Matar a un hombre (Alejandro Fernández Almendras), Ixcanul (Jayro Bustamante), Desde allá (Lorenzo Vigas) edota Eva no Duerme (Pablo Agüero).\nZinema Eraikitzen ekimen errotua da eta funtsezko hitzordu bilakatu da Atlantikoko bi aldeetako produktoreentzat eta industriako kideentzat.\nZINEMA ERAIKITZEN TOULOUSE SARIA film baten postprodukzio-zerbitzuak eta CNCren beka bat Frantzia barruan postprodukzio-lanak egiteko, honako enpresa eta erakunde hauetako ordezkariek emana:\nCINE + ERAIKITZEN SARIA Ciné+ kateak emana filma Frantzian banatuko duen etxearentzat.\nEUROPAKO BANATZAILEEN ETA EXHIBITZAILEEN SARIA Europa Distribution banaketa-sareak eta CICAE exhibiltzaileen sareak (Confédération Internationale des Cinemas d’Art et d’Essai) filma sustatuko dute.\nLatinoamerikako ekoizpena (gehiengoa izan ala ez) duten film luzeek parte har dezakete.\nFilm luzeek, amaitu ostean, 60 minutu baino luzeago izan behar dute.\nFilm luzeek postprodukzio-fasean egon behar dute (lehen kortea gutxienez).\nEbaluatzeko aurkeztutako korteak ingelesez edo gaztelaniaz azpititulatuta egon beharko du, baldin eta jatorrizko bertsioa ez bada gaztelaniaz.\nIzena on line eman nahi izatera, hemen duzu formularioa: http://www.cinelatino.com.fr/cc/formulaire.php\nFILMEN IZENA EMATEKO ETA MATERIALA JASOTZEKO AZKEN EGUNA: 2016KO URTARRILAK 20\nHautaketa martxoaren hasiera aldera jakinaraziko dute\nZuzendariak eta ekoizleak 29. Zinema Eraikitzen ekimenean izateko konpromisoa hartzen dute, 2016ko martxoaren 17an eta 18an.\nEmanaldietarako Blue Ray formatuan aurkeztu beharko da (hiru back up kopia).\nZinema Eraikitzen sailak honako enpresa eta erakunde hauen babesa du: Programa Ibermedia, CACI (Conferencia de Autoridades Cinematográficas Iberoamericanas), Daniel Goldstein, Deluxe Spain, Dolby Iberia, Laserfilm Cine y Video, Nephilim producciones, No Problem Sonido, Wanda Visión, y con la colaboración de Caisse Centrale d’Activités Sociales du personnel des industries électriques et gazières (CCAS), Cetim, Centre National du Cinéma et de l’Image Animée (CNC), CINÉ +, Commune Image, Confédération Internationale des Cinémas d’Art et Essai (CICAE), Conseil Général de la Haute Garonne, CROUS de Toulouse, Eaux Vives, l’École Supérieure d’Audiovisuel (ESAV), EP2C-Postproduction Training Programme, Europa Distribution, Fila 13, Firefly, La Cinéfondation, La Trame, Mactari, Mairie de Toul


HGLren ahalmen psikologikoaz\nJuan Karlos Alonso psikologoa HGL eskolan ikastaroaren hirugarren saion haur literaturaren ahalmen psikologikoaz mintzatu da. Izan ere, eskarmentu handia du haur eta nerabeen garapen psikologikoan haur eta gazte literaturak duen ekarpenen azterketan, are gehiago, 25 urte baino gehiago dira gurasoekin eta irakasleekin prestakuntza arloan lanean ari dela.\nHaur literaturak oso ondo konektatzen du haurrekin, haiengandik hurbilago dagoelako; beren fantasiatik, beren sentimenduetatik, beren nahietatik eta beren errealitatea ulertzeko eta sentitzeko eratik. Haur literaturak identifikazioa ahalbidetzen du, haurren beldurrak, gatazkak eta kezkak pertsonaia edo egoera desberdinetan jartzen ditu eta enpatia, sormena eta irudimena garatzen ditu.\nIpuin klasikoen sinbologiaz ere aritu zen Alonso, ipuinok barruko gatazka existentzialei aurre egiten dieten neurrian. Saioaren amaieran bi zeregin interesgarri eman zien aukeran. Batetik, ezagutzen duten ipuin edo liburu labur bat aukeratu eta horrek haurrari egin diezaiokeen eragin psikologiko edo/eta emozionala adierazi. Bestetik, beren haurtzaro edo gaztaroko urteetan, bereziki eragin zien ipuina zein den esatea eta eragin horren zergatia adieraztea.\nGozamena izan zen Juan Carlos aukeratutako haur liburuen berri izatea.\nHurrengo astean Paula Casaresek Euskal Herriko egoera linguistikoa eta hezkuntza-egoera anitzak aletuko ditu Irakurketa Literarioen inguruko bigarren blokeari hasiera emateko.


186. zk., 2021eko irailaren 17a, ostirala\nPDF (312 KB - 15 orri.)\nAGINDUA, 2021eko irailaren 2koa, Osasuneko sailburuarena, zeinaren bidez arautzen baitira elkarte eta kooperatibei zuzendutako laguntzak eta egiten baita laguntza horien deialdia, EAEko ikasleen jarduera fisikoa sustatzera eta sedentarismoa murriztera bideratutako partaidetza-proiektuak garatzeko 2021-2022 ikasturtean zehar.\nEuskadiko Antolamendu Sanitarioari buruzko ekainaren 26ko 8/1997 Legearen 2. artikuluan ezarritakoari jarraikiz, EAEko agintari publikoei dagokie osasuna sustatu eta indartzea jarduera sozioekonomikoko sektore guztietan, honako helburu hauek lortzeko: bizi-ohitura osasungarriak suspertzea, arrisku-faktoreak desagerraraztea, ondorio kaltegarrien intzidentzia deuseztatzea eta, batik bat, osasunaren garrantziaz sentsibilizatu eta kontzientziatzea. Zehatzago, bigarren apartatuak dioenaren arabera, Eusko Jaurlaritzaren ardura da osasun-arloko esparru instituzionala zaintzea EAEn, gomendioak emanez edo neurriak hartuz, sektore politiko guztietan osasuna aintzat har dezaten, eta, era berean, diziplina anitzeko ekintza positiboen diseinua bultzatuz, ekintza sanitarioen osagarri, biztanleen osasun-maila etengabe hobetzeko.\nAipatutako legearen 3. artikuluak adierazten du EAEko administrazio sanitarioari dagokiola osasun publikoaren babes orokorra bermatzea, osasuna sustatzeko neurrien bidez. Halaber, lege horren 14. artikuluak adierazten du Euskal Autonomia Erkidegoko administrazioko organo guztiak, bakoitza bere sektoreko ikuspuntutik, elkarlanean arituko direla osasun-hezkuntzaren eremuan ekintzak sistematikoki egiteko, funtsezkoak baitira banakoen eta komunitatearen osasuna hobetzeko.\nAgindu honen xedea da, beraz, osasuna indartzea eskola-mailako jarduketetan eta osasun-arlokoak ez diren gainerako eremuetan. Ekimen hau zeharo loturik dago Europar Batasunak gomendatutako «Osasuna politika guztietan» estrategiarekin, bai eta Osasunaren Mundu Erakundearen Osasunaren Determinatzaile Sozialen Batzordeak egindako txostenarekin ere. «Osasuna politika guztietan» estrategiaren oinarrian dagoen egiaztapena da, batik bat sektore sanitarioaren eragin-eremutik kanpoko faktoreek dutela eragina osasunean.\nJarduera fisikoa sustatzeko Torontoko Gutunak dio, argi eta garbi, ohiko jarduera fisikoak mesede egiten diola osasunari, gaixotasunak prebenitzen dituela, gizarte-harremanak eta bizi-kalitatea hobetzen dituela, onura ekonomikoak ekartzen dituela eta jasangarritasunari laguntzen diola.\n2013-2020rako Osasun Planaren helburuetako bat da herritarren artean jarduera fisikoa sustatzea eta sedentarismoa prebenitzea, EAEn jarduera fisikoa sustatzeko Euskadi Mugiment proiektuan zehaztutako jarraibideen eta estrategien arabera.\n2021eko martxoaren 8ko Aginduaren bidez, Osasun Sailaren 2021eko ekitaldirako dirulaguntzen plan estrategikoa onartu zen, eta Euskal Autonomia Erkidegoko Administrazio Publikoaren egoitza elektronikoan argitaratu. Plan horretan, I. eranskineko 3.1.4 epigrafean, honako hau jasotzen da: «Elkarte eta kooperatibei zuzendutako laguntzak, ikasleen jarduera fisikoa sustatzera eta sedentarismoa murriztera bideratutako ekintzak gauza ditzaten (mugikortasun aktiboa)».\nEuskal Autonomia Erkidegoko 2021eko ekitaldiko Aurrekontu Orokorrak onartzen dituen otsailaren 11ko 1/2021 Legean laguntza horietarako aurrekontu-kreditua jasotzen da. EAEko unibertsitateaz kanpoko ikastetxeetako ikasleen guraso-elkarteen eta irakaskuntza-kooperatiben helburuetako bat da ikasleentzako heziketa-jarduera osagarriak abiaraztea; ildo horretan, jarduera fisikoa sustatzera eta sedentarismoa murriztera bideratutako proiektuak gauza ditzakete.\nIkasleak kaleetan segurtasunez eta autonomiaz mugitu ahal izatea eta espazio publikoaren erabilera eta gozamena berreskuratzea da eskola-bideei buruzko proiektuen xedea.\nIkastetxeetako jolastokiak eraldatzeko proiektuek ikasleen jolas-aukerak handitzen dituzte, eta mugimendua eta jarduera fisikoa bultzatzen eta berdintasunean eta aniztasunaren errespetuan oinarritutako kalitatezko harremanak eta esperientziak sustatzen.\nJarduera fisikoa familian egiteak, familia-harremanak sendotzeaz gain, ongizatearen estimulu positiboak dakartza, eta, horren eraginez, jarduera fisikoa egitea ondo sentitzearekin lotuko dute haurrek etorkizunean.\nEskola-giroan jarduera fisikoa sustatzea eta sedentarismoa murriztea tresna eraginkorra izan daiteke herritarrak txiki-txikitatik kontzientziatzeko jarduera fisikoak osasunari dakarkion onuraz. Osasun fisikoari dakarkion onuraz gain, eskola-adinean jarduera fisikoa egiteak memoria eta ikasleen errendimendu akademikoa hobetzen ditu, eta ongizate psikikoari eta pertsonen arteko harremanei mesede egiten die.\nDeialdi honen eta beraren ebazpen- eta izapidetze-jardueren esparru juridikoa bat dator honako xedapen hauek ezarritakoarekin: 1/1997 Legegintzako Dekretua, azaroaren 11koa, Euskadiko Ogasun Nagusiaren Antolarauei buruzko Legearen testu bategina onartzen duena; 38/2003 Lege Orokorra, azaroaren 17koa, Dirulaguntzei buruzkoa; 887/2006 Errege Dekretua, uztailaren 21ekoa, Dirulaguntzei buruzko Lege Orokorraren Erregelamendua onartzen duena, eta 39/2015 Legea, urriaren 1ekoa, Administrazio Publikoen Administrazio Prozedura Erkidearena.\n1. artikulua.– Deialdiaren esparrua eta xedea.\n1.– Agindu honen xedea da laguntza ekonomikoak iragartzea EAEko elkarteek eta kooperatibek jarduera fisikoa sustatzera eta sedentarismoa murriztera bideratutako partaidetza-proiektuak gauzatzeko 2021-2022 ikasturtean zehar, ikasleen osasuna eta autonomia hobetzeko.\n2.– Laguntza horien helburua da honako hauek finantzatzea 2021eko uztailaren 1etik 2022ko ekainaren 30era:\na) Partaidetza-proiektuak garatzea eskola-bideak sortu eta dinamizatzeko, hiri-espazioek mugikortasun aktibo eta segururako eskaintzen dituzten aukerak baliatzera bideratuak.\nEskola-bidetzat joko dira ibilbide zehatz eta finkoak, aurrez ezarriak eta markatuak, eskola-umeek erabil ditzaketenak ikastetxeetako joan-etorriak modu aktiboan (oinez, gurpil-oholez, bizikletaz, eta abar), modu seguruan eta autonomoan egiteko, eta, hala, espazio publikoaren erabilera eta gozamena berreskuratzeko.\nb) Partaidetza-proiektuak garatzea, ikastetxeetako jolastokiak ikaskuntzarako, jolaserako eta mugimendurako espazio inklusibo bihurtzeko eta/edo dinamizatzeko, baita kalitatezko harremanak eta esperientziak eraikitzeko ere, eskola-ordutegian zein hortik kanpo, berdintasunean eta aniztasunarekiko (kultura, etnia, sexua, funtzionaltasuna, eta abar) errespetuan oinarrituta eta ikasleen eta haien familien behar eta interesetara egokituta.\nZera egin beharko dute proiektuek:\n1.– Ikastetxeko ikasle guztien jolas-aukerak, jarduera fisikoa eta elkarbizitza handitu.\n2.– Neskek jarduera fisikoa egitea berariaz sustatu, jarduera-ezaren ratioa handiagoa baita kolektibo horretan.\n3.– Mugimendua eta jolas aktiboa sustatu ikasle helduenen edo bigarren hezkuntzako ikasleen artean, adin-tarte horretako sedentarismorako joera saiheste aldera.\nc) Jarduera fisikoa familian erregularki egitea bultzatzera bideratutako jarduerak sustatzea, hala nola mendi- edo bizikleta-irteerak, ibilaldiak irristailuetan edo familian egiteko jolas-jarduerak.\nDeialdi honetan aurreikusitako laguntzen onuradun izan daitezke ikasleen guraso-elkarteak eta Euskal Autonomia Erkidegoko unibertsitateaz kanpoko ikastetxeen titular diren irakaskuntza-kooperatibak, zeinek betekizun hauek bete beharko baitituzte:\n1.– Legez eratuta egongo dira, eta Euskal Autonomia Erkidegoko erregistroan inskribatuta.\n2.– Ez dute irabazi-asmorik izango.\n3.– Egunean izango dituzte zerga-betebeharrak eta Gizarte Segurantzari lotutakoak.\n4.– Dirulaguntzak itzultzeko betebeharrak ordainduta izango dituzte.\n5.– Zehapen administratibo edo penala izateagatik dirulaguntzak eta laguntza publikoak jasotzeko aukera galdu duten elkarteek ezin izango dute deialdian parte hartu, epai edo ebazpen irmoak ezarritako aldian. Era berean, ez dute parte hartzerik izango horretarako desgaitzen dituen legezko debekuren bat duten entitateek, sexu-bazterkeriagatik ezarritako debekuak barnean direla.\n6.– Dirulaguntzei buruzko azaroaren 17ko 38/2003 Lege Orokorraren 13. artikuluan xedatzen diren bestelako eskakizunak, erakundearen izaera juridikoaren arabera aplikatu behar direnak.\n3. artikulua.– Aurrekontu-zuzkidura eta deialdiaren organo kudeatzailea.\n1.– Ehun eta hogeita hamasei mila eurokoa (136.000) izango da 1. artikuluan adierazitako jardueretarako guztizko aurrekontu-zuzkidura.\n2.– Osasun Publikoaren eta Adikzioen zuzendaria da deialdiaren organo kudeatzailea.\n1.– Diruz lagundu ahal izango dira 1. artikuluan ezarritako jarduerak gauzatzearen ondorio zuzenak diren gastu arruntak, baldin eta 2021eko uztailaren 1etik 2022ko ekainaren 30era bitartean sortu badira (bi egun horiek barne) eta justifikazio-aldia amaitu baino lehen ordaindu badira. Hauek sartzen dira diruz lagundu daitezkeen gastuen artean:\na) Proiektua dinamizatu, koordinatu eta gauzatzea.\nb) Partaidetza-proiektuak dinamizatzea prozesuko protagonisten artean (ikasleak, irakasleak, irakaslez besteko ikastetxeko langileak, familiak, eta abar), egungo egoerari, diseinuari eta proiektua gauzatzeari buruzko gogoeta-faseetan.\nc) Abiapuntuko egoeraren analisia.\n1.– Ikastetxe inguruko mugikortasuna, baldin eta proiektua ikastetxeko bideei buruzkoa bada.\n2.– Espazio fisikoa eta haren erabilera, baldin eta ikastetxeetako jolastokiak eraldatzen badira.\n3.– Familien jarduera fisikoaren eta sedentarismoaren mailak eta haien beharrak eta lehentasunak, baldin eta jarduerak familian egitea sustatzen bada.\nd) Espazioak egokitzea.\ne) Behar den materiala eskuratzea.\nf) Hitzaldiak, tailerrak edo bestelako jarduerak antolatzea, baldin eta agindu honen xedearekin zerikusia badute eta ikasleen eta haien familien artean jarduera fisikoa sustatzera eta sedentarismoa murriztera bideratuta badaude.\ng) Boluntarioen istripu-aseguruaren eta erantzukizun zibileko aseguruaren zenbatekoa.\n2.– Elkartearen edo kooperatibaren ekarpen propiotzat eta diruz ez-lagungarritzat hartuko da langile boluntarioen lanaren balioespena, eta orduko 20 euroko gehieneko muga ezartzen da. Proiektuaren helburuak lortzeko, elkartearen edo kooperatibaren inguruan dabiltzan pertsonek musu-truk egindako lanaren kuantifikazio ekonomikoa da langile boluntarioen lanaren balioespena. Gastu horiek proiektuaren zenbateko osoaren % 20 izango dira gehienez.\n3.– Honako gastu hauek ez dute dirulaguntzarik jasoko:\na) Kontuen interes zordunak; finantza-gastuak; inbertsio-gastuak; administrazio-lizentziak; errekarguak eta administrazio- eta zigor-zehapenak –barnean hartuta zergak, tributuak eta tasak edo Gizarte Segurantzako kuotak berandu ordaintzearen edo ez ordaintzearen ondoriozkoak–, eta prozedura judizialen gastuak eta gatazkak borondatez konpontzeko bestelako prozeduren gastuak.\nb) Jarduera hauen ondoriozkoak:\n1.– Kirol- eta kultura-ekitaldiak.\n2.– Jarduketa isolatuak, izan puntualak nahiz ezarritako aldizkakotasunekoak, osasuna sustatzeko proiektu zabalago batean sartuta ez daudenak, hala nola...ren eguna,...ren astea eta...ren jardunaldiak.\n3.– Ikastetxeen urteko programazioan barne hartutako ohiko jarduerak.\n4.– Artikulu honetan zehaztu gabeko gaietarako, oinarrizko legedi gisa, Dirulaguntzei buruzko azaroaren 17ko 38/2003 Lege Orokorraren 31. artikuluan eta lege horren Erregelamendua onartzen duen uztailaren 21eko 887/2006 Errege Dekretuaren 83. artikuluan xedatutakoa aplikatuko da.\n5. artikulua.– Beste dirulaguntza batzuekiko bateragarritasuna.\nAgindu honen bidez araututako dirulaguntzak ematea bateragarria izango da beste administrazio publiko edo erakunde publiko zein pribatu batzuek –Espainiakoek, Europar Batasunekoek edo nazioartekoek– xede bererako emandako dirulaguntza, laguntza, diru-sarrera edo baliabideekin, baldin eta, bakarka edo batera hartuta, diruz lagundutako jardueraren kostua gainditzen ez bada (gainfinantzaketa). Izan ere, gainfinantzaketarik gertatuz gero, dirulaguntzaren zenbatekoa murriztu egingo da, jardueraren kostuak finkatzen duen gehieneko mugaraino.\nAgindu honen bidez araututako dirulaguntzak ematea ez da bateragarria izango proiektu berak aurreko ikasturteko deialdian lortutako dirulaguntzekin, 2021eko azaroaren 19ra arte luzatu baita (Agindua, 2020ko irailaren 22koa, Osasuneko sailburuarena, zeinaren bidez arautzen baitira elkarteei eta kooperatibei zuzendutako laguntzak eta egiten baita laguntza horien deialdia, EAEko ikasleen jarduera fisikoa sustatzera eta sedentarismoa murriztera bideratutako partaidetza-proiektuak garatzeko 2020-2021 ikasturtean zehar. Aipatutako agindua Osasuneko sailburuaren 2021eko ekainaren 29ko Aginduak aldatu zuen).\n6. artikulua.– Dirulaguntzen zenbatekoaren mugak.\nDirulaguntzaren zenbatekoa diruz lagun daitezkeen gastuen ehuneko ehunera irits daiteke, eta aurkezturiko proiektu bakoitzeko 5.000 eurokoa izango da, gehienez ere.\nProiektu bakoitzari dagozkion kopuruak esleitu, eta ez bada zehaztutako aurrekontu osoa erabiltzera iristen, proiektu bakoitzaren gehienezko dirulaguntza handituko da, deialdi honen 3.1 artikuluan zehaztutako aurrekontu osoa esleitu arte.\n7. artikulua.– Eskabidea eta aurkeztu beharreko dokumentuak.\n1.– Proiektu bakoitzeko, eskabide telematikoa bete beharko da (eskuragarri dago 20.4 artikuluan zehazten den zuzeneko sarbidean).\n2.– Eskabideetan, gutxienez datu hauek agertuko dira:\na) Erakundearen eta, hala badagokio, ordezkariaren identifikazio-datuak, honako hauek adierazita: izena, identifikazio-agiria, telefono mugikorra eta/edo helbide elektronikoa (abisuak jasotzeko), jakinarazpenak, komunikazioak eta abisuak jasotzeko hizkuntza, betebehar fiskalei buruzko informazioa zein lurralde/probintziatan dagoen eskuragarri, erantzukizunpeko adierazpenak eta baimenak.\nb) Proiektuaren izenburua eta kontaktuko pertsonaren izena.\nc) Proiektuaren deskribapen teknikoa:\nHauen deskribapen xehea:\n1.– Zer egoeraren gainean eragin nahi den.\n2.– Aginduaren xedearekin lotutako helburuak.\n4.– Proiektuaren ebaluazioa.\nd) Hezkuntza-komunitatearen inplikazioa proiektuan:\n1.– Proiektuan parte hartzea.\n2.– Prestakuntza-programa: jarduera fisikoari eta sedentarismoa murrizteari buruzko zeharkako edukiak txertatzea ikastetxearen prestakuntza-programetan.\ne) Tokiko komunitatearen inplikazioa: udala, auzo-elkarteak edo bestelakoak.\nf) Desberdinkeriei arreta berezia jartzea.\ng) Jarduketa gauzatzeko epea.\nh) Aurrekontu osoa kontzeptuen arabera banakatuta, proiektuaren finantzaketa-iturriak eta proiekturako eskatutako beste laguntza batzuk.\ni) Deialdi honetan eskatutako zenbatekoa.\n3.– Eskabidearekin batera, honako hauek aurkeztuko dira:\na) Administrazio-erregistroan inskribatuta dagoela egiaztatzen duen ziurtagiria:\nGuraso-elkarteen eta ikasle-elkarteen kasuan: Euskal Autonomia Erkidegoko Elkarteen Erregistro Orokorrean inskribatuta daudela egiaztatzen duen ziurtagiria.\nIrakaskuntza-kooperatiben kasuan: EAEko Kooperatiben Erregistroan irakaskuntzako kooperatiba bezala inskribatuta daudela egiaztatzen duen ziurtagiria.\nb) Bilera-aktaren kopia arrunta, deialdi honetan parte hartzeko erabakia jasotzen duena.\nc) Proiektua beste toki-erakunderen edo erkidegoko beste agenteren batekin koordinatuta egiten bada, inplikaturiko agente guztiek izenpeturiko dokumentua, akordioa egiaztatzen duena.\nd) Finantzaketaren xede izango den jarduera hobeto ezagutzeko beharrezkoa den dokumentu osagarri oro.\n8. artikulua.– Epea eta eskabideak aurkeztea.\n1.– Eskabideak aurkezteko epea hilabetekoa izango da, deialdi hau EHAAn argitaratu eta hurrengo egunetik hasita.\n2.– Eskabide bat aurkeztu behar da proiektu bakoitzeko, eta proiektu bakarra aurkeztu ahal izango du elkarte edo kooperatiba bakoitzak.\n3.– Eskabideak bitarteko elektronikoen bidez aurkeztu beharko dira, Euskal Autonomia Erkidegoko Administrazio Publikoaren egoitza elektronikoa erabilita (agindu honen 20. artikuluan adierazia).\n4.– Identifikazio elektroniko aitortua duten erakundeen ordezkariek aurkeztu ahal izango dituzte eskabideak, agindu honen 20.3 artikuluan xedatutakoari jarraituz.\nb) Ordezkaria pertsona fisikoentzako ziurtagiri baten bidez identifikatu bada, aldiz, nahitaezkoa izango da ordezkaritza egiaztatzea ordezkarien erregistro elektronikoan (agindu honen 20.2 artikuluan adierazia).\n5.– Elkarte edo kooperatiba eskatzaileek nahi duten hizkuntza ofizialean aurkeztu ahal izango dute eskabidea eta hari atxikitako dokumentazioa. Orobat, eskabidea aurkeztu izanaren ondoriozko jarduketetan eta prozedura osoan, erakunde eskatzaileak hautatutako hizkuntza erabiliko da, Euskararen Erabilera Normalizatzeko azaroaren 24ko 10/1982 Oinarrizko Legearen 6.1 artikuluak ezartzen duenari jarraituz.\nEskabideak oinarri hauetako baldintza guztiak betetzen ez baditu, osatugabea edo akastuna bada, erakunde interesdunari eskatuko zaio hamar eguneko epean hutsa zuzentzeko edo nahitaezkoak diren dokumentuak aurkezteko, eta adieraziko zaio ezen, hala egin ezean, eskaeran atzera egindakotzat joko dela, Administrazio Publikoen Administrazio Prozedura Erkidearen urriaren 1eko 39/2015 Legearen 21. artikuluan xedatutakoaren arabera.\nEskabidea era presentzialean aurkezten bada, ezarritako bide elektronikoa erabili gabe, elektronikoki ere aurkeztuta zuzentzeko eskatuko zaio interesdunari. Horretarako, zuzenketa egin den eguna hartuko da eskabidearen aurkezpen-eguntzat.\n1.– Organo kudeatzaileak, dagokion administrazio publikoan, identitate-datuak kontsultatuko edo bilduko ditu, eta eskakizunak betetzen direla egiaztatuko du. Kontsulta horiei berariaz uko egiten zaiela jaso daiteke eskabidean. Erakundeak ez badu kontsultarako baimenik ematen, ziurtagiriak aurkeztu beharko ditu nahitaez.\n2.– Tratamendu horretatik salbuetsita daude 7.3 artikuluan adierazten diren dokumentuen bidez egiaztatzekoak diren eskakizunak eta baldintzak; dokumentu horiek eskabidearekin batera aurkeztuko ditu erakundeak.\n3.– Organo kudeatzaileak behar beste egiaztapen egin ahal izango ditu prozedura legezkoa dela bermatzeko. Nolanahi ere, laguntzak eman eta ordainketa bakoitza egin baino lehen, beharrezkoak diren egiaztapenak egingo dira.\n4.– Erantzukizunpeko adierazpen batean edo harekin batera aurkezten diren datu, adierazpen eta dokumentuetan funtsezko zehaztasun-gabeziaren bat, faltsukeriaren bat edo ez-egiteren bat badago, prozedura bertan behera geldituko da, gertakari horiek jakiten diren unetik, hargatik eragotzi gabe horrek ekar ditzakeen erantzukizun penal, zibil edo administratiboak.\nEgoera horren berri ematen duen Administrazio Publikoaren ebazpenak ezar dezake entitate interesdunak dirulaguntza itzuli behar izatea, hala balegokio, eta helburu bereko beste prozedura bat abian jarri ezin ahal izatea denbora-tarte jakin batez; hori guztia, aplikatu beharreko arauetan ezarritakoaren arabera.\n1.– Dirulaguntzak honako irizpide hauetan oinarrituta esleituko dira, kasu bakoitzean zehaztuko den haztapenaren arabera:\na) Proiektuaren deskribapen teknikoa. 20 puntu, gehienez.\n1) Zer egoeraren gainean eragin nahi den. 5 puntu.\n2) Aginduaren xedearekin lotutako helburuak (1. artikulua). 5 puntu, gehienez.\n3) Garapen-faseak. 5 puntu.\n4) Ebaluazio-proposamena. 5 puntu.\nb) Hezkuntza-komunitatearen inplikazioa. 25 puntu, gehienez.\n1) Partaidetza-dinamikak: hezkuntza-komunitatearen inplikazioa proiektuan. 15 puntu, gehienez.\na) Proiektua diseinatzeko fasean. 5 puntu.\nb) Proiektua ezartzeko fasean. 5 puntu.\nc) Proiektua ebaluatzeko fasean. 5 puntu.\n2) Prestakuntza-programa: jarduera fisikoari eta sedentarismoa murrizteari buruzko zeharkako edukiak txertatzea ikastetxearen prestakuntza-programetan (jokabide osasungarriak, jasangarriak eta seguruak). 10 puntu.\nc) Tokiko komunitatearen inplikazioa. Udalerriko erakundeekin edo taldeekin koordinatzea, proiektuan izango duten inplikazioa baieztatuta. 15 puntu, gehienez.\n1) Udala. 10 puntu.\n2) Auzo-elkarteak edo bestelakoak. 5 puntu.\nd) Desberdinkeriei arreta berezia jartzea (sozioekonomikoak, generoari eta jatorriari dagozkionak, funtzionalak edo bestelakoak). 40 puntu, gehienez.\n1) Proiektua ikastetxe batean gauzatzen bada, puntuazio hauek dagozkio:\na) Hamaika Esku programan parte hartzen badu: 30 puntu.\nb) Ez badu Hamaika Esku programan parte hartzen:\n– Baldin eta ikasleen % 60k baino gehiagok bekak jasotzen baditu: 30 puntu.\n– Baldin eta ikasleen % 50 eta % 60 artean bekak jasotzen baditu: 20 puntu.\n– Baldin eta ikasleen % 40 eta % 50 artean bekak jasotzen baditu: 10 puntu.\n2) Neskak jarduera fisikoan inplikatzea eta jarduera areagotzea jasotzen duen proiektua bada: 5 puntu.\n3) Dibertsitate funtzionala duten ikasleak jarduera fisikoan inplikatzea eta jarduera areagotzea jasotzen duen proiektua bada: 5 puntu.\n2.– Bestalde, 0,90eko haztapen-faktorea aplikatuko zaio Euskal Autonomia Erkidegoko ikasleen mugikortasun aktiboa sustatzeko 2020-2021 ikasturtean partaidetza-proiektuak gauzatzeko laguntzen deialdian esleipendun izan ziren elkarteek edo kooperatibek aurkeztutako proiektuen hasierako puntuazioari.\n3.– Dirulaguntza emateko, ezinbestekoa da a) irizpideari dagokion atalean 10 puntu izatea gutxienez, eta guztira 60 puntu izatea gutxienez.\n12. artikulua.– Eskabideak balioestea, eta dirulaguntzak emateko eta zenbatekoak finkatzeko prozedura.\n1.– Balioespen-batzordeari dagozkio eskabideak balioesteko, dirulaguntzen banakako zenbatekoak zehazteko eta Osasuneko sailburuordeari horiek ematea proposatzeko egitekoak. Balioespen-batzorde horren jarduketek artikulu honen 3. apartatuan xedatutakoa bete beharko dute.\n2.– Balioespen-batzordeak kide hauek izango ditu: Osasun Publikoaren eta Adikzioen zuzendaria (Itziar Larizgoitia Jauregui), zeinak batzordeburu jardungo baitu, eta Osasun Publikoaren eta Adikzioen Zuzendaritzak Osasun Sailaren lurralde-ordezkaritzetan dituen zuzendariordeak (Joseba Bidaurrazaga Van-Dierdonck, Elena Albisua Cortazar, Juan Carlos Fernández Crespo); horietako batek idazkari-lanak egingo ditu.\n3.– Honako hau da eskabideak balioesteko eta zenbatekoak zehazteko prozedura:\na) Garaiz eta behar bezala aurkeztutako eskabide bakoitzari, 11.1 artikuluan ezarritako irizpideen eta haztapenen araberako puntuazioa esleituko zaio.\nb) 11.3 artikuluan ezarritako gutxieneko puntuazioak lortzen dituzten eskabideak handienetik txikienera ordenatuko dira, lortutako puntuazioaren arabera.\nc) Puntuazio osoan berdinketa gertatuz gero, 11.1 artikuluaren d) apartatuan lortutako puntuazioa nagusituko da lehenik, eta c) eta b) apartatuetan lortutakoa gero. Berdinketek jarraitzen badute, eskabideen sarrera-ordena kronologikoa hartuko da aintzat.\nd) Ordena hori kontuan hartuta zehaztuko da banakako zenbatekoa, 6. artikuluan aurreikusitako mugak eta eskatutako aurrekontu diruz lagungarriaren zenbatekoa aintzat hartuta, harik eta 3. artikuluan aurreikusitako aurrekontu-zuzkidura agortu arte.\n4.– Zenbatekoak zehaztu ostean, balioespen-batzordeak Osasuneko sailburuordeari bidaliko dio dirulaguntzak emateko proposamena. Proposamen horretan, hauek zehaztu beharko dira banakako proposamen bakoitzari dagokionez:\na) Emateko proposamena bada: erakunde onuradunaren nortasuna, diruz lagundutako proiektua eta zenbatekoa.\nb) Ez emateko proposamena bada: erakunde eskatzailearen nortasuna, proiektuaren izena eta dirulaguntza ez emateko arrazoia.\n5.– Proiektu bati laguntza esleitzeak ez du obra-lizentzia eskuratzetik salbuesten, zeina beharrezkoa baita obrak edo erreformak egiten badira.\n13. artikulua.– Ebazpena, errekurtsoak, ebazteko eta jakinarazteko epea, jakinarazteko modua eta publizitate-prozedura.\n1.– Aurkeztutako eskabideak prozedura bakarrean izapidetuko dira, eta haren ebazpenean erabakiko dira interesdunek azaldutako gai guztiak. Osasuneko sailburuordeari dagokio ebazpen hori ematea, balioespen-batzordearen proposamena kontuan hartuta.\n2.– Ebazpenean ezarriko da eskatutako dirulaguntzak ematen edo ukatzen diren. Laguntzak ematea erabakitzen bada, honako hau adierazi beharko da: zein diren elkarte edo kooperatiba onuradunak eta guztira zenbateko dirulaguntza emango zaion horietako bakoitzari. Eskabide ukatuen kasuan, ukatzeko arrazoiak adierazi beharko dira.\n3.– Prozedura ebazteko eta ebazpena elkarte edo kooperatiba interesdunei jakinarazteko epea sei hilabetekoa izango da gehienez, agindu hau Euskal Herriko Agintaritzaren Aldizkarian argitaratu eta hurrengo egunetik aurrera. Epe hori igarota ebazpenik argitaratu ez bada, dirulaguntza-eskabidea ezetsi egin dela ulertu ahal izango dute elkarte edo kooperatiba interesdunek, Administrazio Publikoen Administrazio Prozedura Erkidearen urriaren 1eko 39/2015 Legearen 25.1.a) artikuluan eta Dirulaguntzei buruzko azaroaren 17ko 38/2003 Lege Orokorraren 25.5 artikuluan ezarritako ondorioetarako.\n4.– Ebazpena Euskal Herriko Agintaritzaren Aldizkarian argitaratuta jakinaraziko zaie elkarteei eta kooperatibei.\n5.– Ebazpenak ez dio amaiera ematen administrazio-bideari, eta, haren aurka, gora jotzeko errekurtsoa aurkeztu ahal izango diote interesdunek Osasuneko sailburuari, hilabeteko epean, ebazpena Euskal Herriko Agintaritzaren Aldizkarian argitaratu eta hurrengo egunetik aurrera, betiere Administrazio Publikoen Administrazio Prozedura Erkidearen urriaren 1eko 39/2015 Legearen 121. eta 122. artikuluetan ezarritakoaren arabera.\n6.– Agindu honek arautzen dituen dirulaguntzak elkarte edo kooperatiba onuradunei esleitu eta, hala badagokio, ordaindu aurretik, amaituta egon behar dute Euskal Autonomia Erkidegoaren Administrazio Orokorrak edo haren erakunde autonomoek eta administrazio horren mendeko zuzenbide pribatuko ente publikoek emandako antzeko dirulaguntzen esparruan hasita dauden eta oraindik izapidetzen ari diren itzulketa- edo zehapen-prozedurek.\n1.– Diruz lagundutako proiektu bakoitzeko, justifikazio telematikoa bete beharko da (eskuragarri dago 20.4 artikuluan zehazten den zuzeneko sarbidean).\n2.– Justifikazioetan, honako datu hauek agertuko dira, gutxienez:\na) Elkartearen edo kooperatibaren izena.\nb) Proiektuaren izenburua eta espediente-zenbakia.\nc) Proiektua gauzatzeari buruzko memoria:\n1.– Egindako jarduketak:\na) Egindako jarduketen deskribapena.\n2.– Hezkuntza-komunitatearen inplikazioa proiektuan.\n3.– Tokiko komunitatearen inplikazioa proiektuan.\n4.– Desberdinkeriei jarritako arreta berezia (datuak sexuaren arabera bereizita aurkeztu behar dira).\nd) Proiektuaren gastuen memoria banakatua, diru-sarreren eta gastuen zerrenda dakarrena, eta, hala badagokio, helburu bererako beste dirulaguntza, laguntza edo diru-sarrera batzuk jaso direla zehaztuko du.\ne) Gastu-egiaztagirien zerrenda. Zerrenda horretan, gastu-egiaztagiri guztien zerrenda jaso beharko da, aurkeztutako proiektuaren aurrekontuaren zenbateko osoarekin, eta honako hauek adierazi beharko dira: dokumentuaren izaera, kontzeptua, igorlea, data, zenbatekoa eta jarduerari dagokion ehunekoa. Gastu-egiaztagiri horiek bat etorri behar dute aurkeztutako aurrekontuko kontzeptu guztiekin eta kontzeptu bakoitzak aurrekontu osoarekiko duen proportzioarekin.\n3.– Justifikazioarekin batera, honako hauek aurkeztuko dira:\na) Fakturen edo baliozko beste ordainketa-egiaztagiri batzuen kopia soilak, erakunde eskatzailearen ordezkariak sinatuak. Dokumentu horiek egiaztatu behar dute justifikatzeko aldia amaitu baino lehen egin dela ordainketa eta dirulaguntzaren xede den proiektua benetan gauzatu dela.\nb) Dokumentu osagarriak, proiektua egin dela egiaztatzen dutenak, honako hauek barne direla: material grafikoa, bileren aktak eta bertaratutakoen zerrenda edo prozesuan sortutako beste dokumentu batzuk. Erakunde onuradunak boluntarioen lana balioztatzeko egindako ekarpen propioa justifikatu behar izanez gero, erakundearen legezko ordezkariak izenpetutako ziurtagiria, honako hauek jasota: boluntarioaren datuak (izen-abizenak eta NAN zk.); ordu kopurua; orduko kostua; guztizko zenbatekoa, eta boluntarioaren sinadura.\n4.– Emandako laguntzarekin ordaindutako gastuek dirulaguntza jaso duten jarduera gauzatzean sortutakoak izan behar dute. Hauek izango dira behar bezala justifikatutako gastuak:\na) Erakunde onuradunaren izenean igorritako fakturaren bidez justifikatutakoak.\nb) Banku-zordunketako ordainagirien bidez justifikatutakoak (finantza-entitateek egiten dituzte, eta faktura bati dagozkion datuak izaten dituzte, zenbakia eta seriea izan ezik).\nd) Balio Erantsiaren gaineko Zergatik salbuetsita dauden noizbehinkako lanetan, enpresariak edo profesionalak ez diren pertsona fisikoek egiten dituztenean (hartzaileak), gastua justifikatzeko, idazki bat egingo du elkarte onuradunak, eta haren ordezkariak sinatuko. Idatzi horrek honako hauek jasoko ditu gutxienez: ordezkariaren, elkartearen eta hartzailearen izen-abizenak edo izen soziala, identifikazio fiskaleko zenbakia eta helbidea; eragiketaren deskribapena eta guztizko zenbatekoa; idazkiaren jaulkipen-data; «hartu dut» eta pertsona hartzailearen sinadura, eta pertsona fisikoen errentaren gaineko zergaren atxikipena.\ne) Langile boluntarioen kasuan, boluntarioen asegurua diruz laguntzeko moduko gastutzat har daiteke, agindu honetan aurreikusitako dirulaguntza jaso duten eta boluntarioen laguntza izan duten jardueretan. Finantzatu beharreko boluntarioaren aseguruak bi poliza izan behar ditu nahitaez: bata, istripuena, eta bestea, erantzukizun zibilarena. Azken poliza horretan, ezbehar bakoitzeko kapital aseguratua 300.506,05 euro izango da gutxienez, eta aseguruaren urte osoko kuota ordainduko zaie polizako boluntario guztiei. Boluntarioen asegurua diruz lagundu ahal izateko, aseguratzaileak egindako egiaztagiri bat adierazi behar da justifikazioan. Egiaztagiri horretan, datu hauek agertuko dira gutxienez: erakundeak bere boluntarioentzat kontratatutako aseguru-polizen estaldurak, aseguruan sartzen den pertsona kopurua eta polizaren guztizko zenbatekoa.\n5.– Aldez aurretik eginiko gastuak ordaindu daitezke jasotako dirulaguntzarekin, baldin eta gastu horiek dirulaguntza jaso duten jardueretan sartzen diren ekintzen eta kontzeptuen kostu errealak badira eta 2021eko uztailaren 1etik 2022ko ekainaren 30era bitartean sortu badira.\n6.– Justifikazio-dokumentuak aurkezteko epea 2022ko uztailaren 18an amaituko da, eta egun horixe izango da dokumentu horiek onartzeko azkena.\n7.– Dirulaguntza justifikatzeko dokumentuak bitarteko elektronikoen bidez aurkeztu beharko dira, izapidetze elektronikoari buruzko 20. artikuluan azaltzen den moduan.\n8.– Artikulu honetan zehaztu ez diren gaietan, Dirulaguntzei buruzko azaroaren 17ko 38/2003 Lege Orokorraren 30. artikuluan ezarritakoa aplikatuko da.\nIkusten bada justifikatzeko aurkeztutako agirietan akatsak daudela edo datuak falta direla, elkarte edo kooperatiba onuradunari hamar egun naturaleko epea emango zaio, jakinarazpena jaso eta hurrengo egunetik aurrera, akatsa zuzendu edo falta diren dokumentuak aurkez ditzan. Eskakizun hori ez badu garaiz eta modu egokian betetzen, dagokion eskakizuna egiaztatu gabe dagoela ulertuko da, eta agindu honen 22. artikuluan aurreikusitako ondorioak aplikatuko dira.\n16. artikulua.– Laguntzak ordaintzea.\n1.– Honela ordainduko dira laguntzak:\na) Dirulaguntzaren % 70, laguntza ematea onetsi eta ebazpena onartu eta argitaratua izanik, laguntza espresuki edo isilbidez onartu ondoren, 17.1 artikuluan ezarritako epean.\nb) Gainerako % 30a, diruz lagundutako proiektua egin ondoren, erakunde onuradunak diruz lagundutako proiektua egin dela eta proiektu horren guztizko gastua justifikatu eta gero, 14. artikuluan ezarritakoari jarraituz.\n2.– Organo kudeatzaileak, ordainketa bakoitza egin aurretik, egiaztatuko du erakunde onuradunak zerga-betebeharrak eta Gizarte Segurantzarekikoak beteta dituela, eta ez dela dirulaguntzen arloan zordun dirua itzuli behar duela dioen ebazpenen batean.\n3.– Administrazioak dirulaguntzak ordaindu ahal izateko, erakunde onuradunak Eusko Jaurlaritzaren datu-basean agertu beharko du. Alta eman edo hirugarren interesduneko datuak aldatzeko, Eusko Jaurlaritzak emandako hirugarrengoentzako erregistro telematikora jo beharko da, honako helbide honetan: https://www.euskadi.eus/eusko-jaurlaritza/-/hirugarrenaren-datuen-aldaketa/\nAlde batera utzi gabe indarrean dagoen araudiak xedatzen dituen eta ezartzekoak diren beste betebehar batzuk, eta, batez ere, Euskal Autonomia Erkidegoko Ogasun Nagusiaren Antolarauei buruzko Legearen testu bategina onartzen duen 1/1997 Legegintzako Dekretuaren 50.2 artikuluak eta Dirulaguntzei buruzko azaroaren 17ko 38/2003 Lege Orokorraren 14. eta 46. artikuluek xedatutakoa, honako betebehar hauek izango dituzte agindu honetan ezarritako dirulaguntzen onuradun diren erakundeek edo kooperatibek:\n1.– Emandako dirulaguntza onartzea. Laguntza onartutzat joko da baldin eta elkarte eta kooperatiba onuradunek ez badiote berariaz laguntzari uko egiten, dirulaguntza emateko ebazpena EHAAn argitaratu eta hamabost eguneko epean.\n2.– Dirulaguntzaren xede den proiektua gauzatzea, eta jasotako laguntza guztia horretara bideratzea.\n3.– Dirulaguntzak emateko eskatu den eta kontuan hartu den baldintzaren bat aldatu bada, horren berri ematea, aldaketa gertatu eta 5 egun balioduneko epean gehienez ere.\n4.– Helburu bererako beste dirulaguntza, laguntza, diru-sarrera edo baliabideren bat lortu bada beste edozein administrazio edo erakunde publiko nahiz pribaturen baten aldetik, horren berri ematea organo kudeatzaileari, hori gertatu eta 5 egun balioduneko epean gehienez ere.\n5.– Osasun Publikoaren eta Adikzioen Zuzendaritzan justifikatzea dirulaguntza emateko edo baliatzeko bete beharreko eskakizunak eta baldintzak betetzen dituztela, bai eta jarduera egin dutela ere.\n6.– Osasun Sailari laguntzea jarduketa horiek egiaztatu, ikuskatu, jarraipena egin, ebaluatu eta kontrolatzeko prozeduretan, eta honako kontrol-saio hauen mende jartzea: Eusko Jaurlaritzaren Kontrol Ekonomikoko Bulegoari dagozkionak –Euskal Autonomia Erkidegoaren aurrekontuen kargura emandako laguntzak eta dirulaguntzak diren heinean–, eta Herri Kontuen Euskal Epaitegiaren berariazko araudian aurreikusitakoak.\n7.– Jasotako funtsen aplikazioa egiaztatzeko dokumentuak bost urtez gordetzea, bai eta dokumentu elektronikoak ere, egiaztapen- eta kontrol-jardueren xede izan baitaitezke.\n8.– Egiten diren dokumentu eta publizitate guztietan, Osasun Sailaren babesa dutela aipatu beharko dute. Aipamen hori Eusko Jaurlaritzaren Erakunde Nortasunaren Eskuliburuan ezarritakoaren arabera txertatuko da. Hemen eskuragai: https://www.euskadi.eus/nortasun-gidaliburua\n9.– Aurkeztutako dokumentuetako informazio tekniko eta grafikoa erabiltzeko eskubidea ematea Osasun Sailari, mugarik gabe, dohainik eta era ez-esklusiboan, eta argitaratzeko moduko formatuan, Osasun Sailaren informazio-sisteman sartu eta erabiltzeko, bai eta zabaldu eta/edo argitaratzeko ere, edozein formatu bibliografiko, ikus-entzunezko edo informatiko erabiliz edota teknika erabiltzen uzten duen edozein bide baliatuz.\n10.– Euskadi Aktiboa plataforman (https://www.euskadi.eus/informazioa/euskadi-aktiboa/web01-a2osabiz/eu/), erakunde esleipenduna baliabide komunitario gisa ikusaraztea, bai eta jarduera gisa urtebetetik gorako jarraitutasuna duten jarduketak ere.\n11.– Eusko Legebiltzarraren Emakumeen eta Gizonen Berdintasunerako otsailaren 18ko 4/2005 Legean eta Emakumeen eta Gizonen Berdintasun Eragingarrirako martxoaren 22ko 3/2007 Lege Organikoak ezarritako printzipioak eta betebeharrak betetzea.\nDirulaguntzak emateko ebazpena alda liteke, baldin eta dirulaguntza emateko kontuan hartutako baldintzak aldatzen badira –betiere, dirulaguntzaren helburua bete dela uste bada– eta, hala badagokio, dirulaguntza horrekin batera Eusko Jaurlaritzak edo beste administrazio edo erakunde publiko zein pribatu batzuek emandako dirulaguntzaren bat edo laguntzaren bat jaso bada. Horretarako, dagokion aldaketa-ebazpena emango du Osasuneko sailburuordeak, eta, ebazpen horretan, esleitutako dirulaguntzen zenbatekoak egokituko dira. Horiek emateko, honako irizpide eta muga hauek aplikatuko dira:\na) Gastuen justifikazioa dirulaguntzarako aurkeztutako eta aintzat hartutako aurrekontua baino baxuagoa bada, % 25 edo gutxiagoko aldearekin, eta hasieratik aurreikusi diren helburu guztiak lortu baldin badira, emandako dirulaguntzaren zenbatekoa murriztu egingo da proportzio beraren arabera eta dagokion aldaketa-ebazpenaren bidez.\nb) Aurkeztutako aurrekontuarekiko % 25etik gorako desbideratzea gertatuz gero, dirulaguntza jasotzeko eskubidea galduko da, eta, hala badagokio, jasotako zenbatekoak itzuli beharko dira, dirulaguntzen arloko berandutze-interesa erantsita.\nBi kasuetan, soberan jaso dituzten zenbatekoak itzultzera behartuta egongo dira erakunde onuradunak, 21. artikuluan xedatutakoaren arabera.\n19. artikulua.– Dirulaguntza jaso duen jardueraren jarraipena.\nOsasun Sailak beharrezko iritzitako alderdi guztiak gainbegiratuko, ikuskatuko eta egiaztatuko ditu, xedapen honetan ezarritako arau guztiak betetzen direla bermatzeko. Era berean, noiznahi eman ahal izango die erabilera publikoa laguntza hauen bidez finantzatutako programa eta jardueren edukiari eta emaitzei.\n20. artikulua.– Izapidetze elektronikoa.\n1.– Elkarte edo kooperatiba interesdunek bitarteko elektronikoak erabiliz egin beharko dituzte eskabideak, kontsultak eta prozedura honetako izapide guztiak.\n2.– Ahalordeen (ordezkarien) erregistro elektroniko orokorrari buruzko informazioa eskuragarri dago Euskal Autonomia Erkidegoko Administrazio Publikoaren egoitza elektronikoaren atal honetan: https://www.euskadi.eus/ordezkariak\n3.– Elkarteak edo kooperatibak sinadura elektroniko aitortuko sistemen bidez identifikatuko dira. Euskal Autonomia Erkidegoko Administrazio Publikoaren egoitza elektronikoaren atal honetan daude eskuragarri identifikazio eta sinadura elektronikorako onartutako bitartekoak: https://www.euskadi.eus/ziurtagiri-elektronikoak\n4.– Euskal Autonomia Erkidegoko Administrazio Publikoaren egoitza elektronikoaren apartatu honetan daude eskuragarri laguntzak izapidetzeko jarraibideak, izapidetze elektronikorako zuzeneko sarbidea eta agindu honetan agertzen diren eranskinak: https://www.euskadi.eus/zerbitzuak/1091503\n5.– Eskabidearen ondorengo izapideak eta izapideen jarraipena bide elektronikoen bidez egingo dira, Euskal Autonomia Erkidegoko Administrazio Publikoaren egoitza elektronikoaren atal hau erabilita: http://www.euskadi.eus/nirekarpeta\n21. artikulua.– Ez-betetzeak eta itzulketak.\n1.– Betebeharrak betetzen ez dituen erakunde onuradunak emandako laguntza jasotzeko eskubidea galduko du. Eskubide hori galdu dela deklaratzeak berekin dakar jasotako zenbatekoak Euskal Autonomia Erkidegoko Diruzaintza Nagusiari itzultzeko betebeharra, eta, horrekin batera, sortutako berandutze-interesak (dirulaguntzei aplikatzen zaizkienak) itzuli beharko dira; hau da, ordainketa egin zen unetik laguntza itzuli beharra erabakitzen den egunera arte sortutakoak.\n2.– Agindu honen 17. artikuluan adierazitako betebeharren bat bete ezean, jasotako laguntza itzuli egin beharko da. Agindu honetan aurreikusi gabeko orotan, aplikagarri izango dira Euskal Autonomia Erkidegoko Ogasun Nagusiaren Antolarauei buruzko Legearen testu bateginaren 53.1 eta 53.2 artikuluetan xedatzen diren itzulketa-arrazoiak, bai eta Dirulaguntzei buruzko azaroaren 17ko 38/2003 Lege Orokorraren 37.1 artikuluan aipatzen diren arrazoiak ere. Azken artikulu hori Dirulaguntzei buruzko Lege Orokorraren Erregelamenduaren 91., 92. eta 93. artikuluen bidez garatzen da, eta erregelamendu hori uztailaren 21eko 887/2006 Errege Dekretuak onartu zuen.\n3.– Agindu honen 5. artikuluan xedatzen denaren arabera, halaber, jasotako laguntza itzuli beharko da, emandako laguntzaren zenbatekoak (bakarrik edo beste dirulaguntza, laguntza, diru-sarrera edo baliabide batzuekin batera) proiektuaren kostua gainditzen badu. Kasu horretan, aipatutako kostuari dagokionez soberan jasotako zenbatekora eta dirulaguntzen arloan dagozkion berandutze-interesetara mugatuko da itzultzeko betebeharra.\n4.– Era berean, itzulketa egin beharko da baldintzak aldatzen badira; hau da, gastuen justifikazioa aurkeztutako aurrekontua baino baxuagoa bada, 18. artikuluan adierazten den bezala.\nArtikulu horren a) apartatuan aipatzen den kasuan, soberan jasotako laguntzen zenbatekoa itzuli beharko da, laguntzaren aldaketa-ebazpenaren arabera. Ebazpen hori deialdiaren 11. artikuluan aipatzen diren eskabideak balioesteko irizpideei jarraituz bideratuko da.\nAldiz, b) apartatuan aipatzen den kasuan, itzulketa erabatekoa izango da; hau da, jasotako zenbatekoa edo zenbatekoak osorik itzuli beharko dira.\n5.– Osasuneko sailburuordeak hasi eta ebatziko du itzulketa-prozedura, behar diren prozesuak izapidetu eta gero. Prozedura abenduaren 17ko 698/1991 Dekretuaren arabera izapidetuko da. Dekretu horretan, Euskal Autonomia Erkidegoko Aurrekontu Orokorren kontura ematen diren dirulaguntzen bermea eta itzulketak arautzen dira, eta kudeaketan parte hartzen duten erakunde laguntzaileen betekizunak, araubidea eta eginbeharrak ezartzen dira.\nAgindu honen bidez iragarritako deialdiari eta hura garatzeko jarduketei honako xedapen hauetan ezarritakoa aplikatuko zaie: 38/2003 Lege Orokorra, azaroaren 17koa, Dirulaguntzei buruzkoa, eta 887/2006 Errege Dekretua, uztailaren 21ekoa, Dirulaguntzei buruzko Lege Orokorraren Erregelamendua onartzen duena. Aplikatuko zaie, orobat, Euskal Autonomia Erkidegoko Ogasun Nagusiaren Antolarauei buruzko Legearen testu bategina onartzen duen azaroaren 11ko 1/1997 Legegintzako Dekretuaren VI. tituluan eta VII. tituluaren III. kapituluan ezarritakoa.\nAgindu honek amaiera ematen dio administrazio-bideari, eta, haren aurka, aukerako berraztertze-errekurtsoa aurkeztu ahal izango diote erakunde interesdunek Osasuneko sailburuari, hilabeteko epean, ebazpena Euskal Herriko Agintaritzaren Aldizkarian argitaratu eta hurrengo egunetik aurrera; bestela, administrazioarekiko auzi-errekurtsoa aurkeztu ahal izango dute, zuzenean, Euskal Autonomia Erkidegoko Justizia Auzitegi Nagusiko Administrazioarekiko Auzien Salan, bi hileko epean, ebazpena aipatutako aldizkari ofizialean argitaratu eta hurrengo egunetik aurrera.\nVitoria-Gasteiz, 2021eko irailaren 2a.


INGURALDEk Barakaldo Enpresa Berritzailea 2011 Saria\nBerriak\tostirala, 2011 (e)ko azaroak 04\nINGURALDEk Barakaldo Enpresa Berritzailea 2011 Sariaren laugarren edizioko bi kategoriotan parte hartzeko gonbida luzatu die herriko enpresei:\nBERRIKUNTZA saria, 30.000 euroz hornitua. 2011n zehar, beren jardueraren alorretako edozeinetan ekimen berritzaile bat arrakastaz adierazi duten enpresek har dezakete parte.\nEKIMENA saria, 12.000 euroz hornitua. Beren jardueraren eremuetako edozeinetan asmo berritzaile bat izanik abian jarri nahi duten enpresei zuzendua.\nHitzarmena sinatu da BBKrekin eta BBK Fundazioarekin\nBerriak\tosteguna, 2011 (e)ko azaroak 03\nPasa den azaroaren 2an, Ikaslan Bizkaiak, BBK eta BBK Fundazioa erakundeek lankidetza-hitzarmen berria sinatu zuten.\n2011ko abendura arte indarrean egongo den hitzarmen berriari esker, erakundeek kalitatezko Lanbide Heziketaren aldeko ahaleginak bateratu ahalko dituzte.\nBerriak\tosteguna, 2011 (e)ko urriak 27\nBerriak\tasteazkena, 2011 (e)ko urriak 26\nBBK Aretoan ospatu zen 2011ko urriaren 13an, BBK Ideia Lehiaketaren 2010/2011 edizioaren Sari-banaketa ekitaldia ospatu zen, zeinean Bizkaiko unibertsitate fakultateetako eta Lanbide Heziketako hamairu zentroetako 135 ikasleek hartu dute parte.\nLanbide Heziketa Lehen Saria, 5.000,00 eurokin esleitua, Fadurako ikaslek aurkeztutako ‘Haizialdia’ egitasmoarentzat.\nBizialdi Osoko Ikaskuntzari buruzko 2. Nazioarteko Biltzarra\nBerriak\tostirala, 2011 (e)ko urriak 14\nAURKEZPENA: 2. BILTZARRA-BOI\nEuskadik Bizialdi osoko ikaskuntzaren (BOIren) aldeko apustu estrategikoa egitea erabaki du. Gizakiak eta gizarteak beren buruak berriz asmatzeko eta zoritxarraren aurrean suspertzeko duen gaitasunean uste osoa dugu.\nGure ustez, 1996ko Delors txostenak (Hezkuntza ezkutuko altxorra da delakoak) aipatzen zituen 4 ardatzek bizirik diraute: egiten ikastea, izaten ikastea, ezagutzen ikastea eta elkarrekin bizitzen ikastea. Eta ardatz horiek Euskal Herriaren nortasun-ezaugarri bihurtzea nahi genuke.\nIrakaskuntza formalaren, enpleguaren, esperientziaren, auto-ikaskuntzaren eta beste ikaskuntza formal eta informalen arteko pasagune sendo eta egonkorrak ezarri behar direla uste dugu, pertsonak horietan barna ibil daitezen, babestuak eta bideratuak, eta ez ia gainditu ezin diren oztopoz beteriko bide gisa jorratzea.\nBiltzar honetan, BOIren esparruan adituak diren zenbait pertsonak hartuko dute parte eta ikaskuntza mota horretan hainbat alorretan aplikatutako jarraibide egokien eta esperientzia berritzaileen berri izango dugu.\nInformazio gehiago 2. Nazioarteko Biltzarra\nLur Barriak IX. sarien banaketa\nBerriak\tastelehena, 2011 (e)ko urriak 10\nBermeoaldea, Erandio , Gernikalde , Leioa , Mungialdea eta Txorierrierriko Behargintzak, 2011ko urriaren 14ean ospatuko dute LUR BARRIAK IX. sarien banaketa.\nEcoEuskadi 2020 ekimena aintzat hartzeko ekitaldia\nBerriak\tostirala, 2011 (e)ko irailak 23\nPasa den irailaren 22an egin zen Artaza Jauregian EcoEuskadi 2020 ekimenean parte hartu duten erakundeen lana aintzat hartzeko ekitaldia.\nIkaslan Bizkaian, hurrengo hauek saria lortu zuten:\nIES Andra Mari BHI Galdakao; Jose Antonio Martinez, zuzendaria\nIES(ITS) Esc. Hosteleria Leioa; Txemi Santamarina, zuzendaria\nIEFPS Iurreta GLHBI; Irati Zugazaga, Arreta soziosanitarioko ikaslea\nZer da Euskadiko Garapen Jasangarrirako Estrategia? Ecoeuskadi-estrategia (902,25)\nInformazio gehiago Euskadiko Garapen Jasangarrirako Estretegia\nLópez dice que EcoEuskadi pondrá al País Vasco a la cabeza de la competitividad (elmundo.es)\nIkasketa-bisitak aukeran, lanbide heziketan adituak direnentzat, politika arduradunentzat eta kudeat\nBerriak\tosteguna, 2011 (e)ko irailak 22\nIKASKETA-BISITAK ESKATZEKO BIGARREN TXANDA - 2011ko deialdia\nLanbide heziketan eta irakaskuntzan adituak direnek aukera dute 2011/2012ko ikasketa-bisiten bigarren txandarako eskabidea egiteko, honako epe honetan: 2011ko uztailaren 22tik 2011ko urriaren 14ra arte.\nBigarren txanda hau 2012ko martxotik ekainera bitartean egingo diren ikasketa-bisitak eskatzeko antolatu da.\nPrograma honetan parte hartzen duten gizartearen ordezkariek parada ezin hobea izango dute denboran zehar ikasitakoak partekatzeko eta bata bestearen eskarmentua ezagutzeko. Europako hainbat herrialdetako profesionalak batuko dira ekimen horretan.\nIkasketa-bisita egin nahi duten guztiek hurrengo eskabidea bete beharko dute on-line, Cedefop-en web orrian.\nInformazio gehiago presentación (89,77 Kb)\nIII. Lanbide Heziketako Euskal Plana\nBerriak\tasteartea, 2011 (e)ko uztailak 12\nInformazio gehiago nahi izanez gero, jo web orri honetara LH Euskal Plana\nEmakume ekintzaileentzako saria\nBerriak\tastelehena, 2011 (e)ko uztailak 11\nLurra eta sutegia, gero eta hurbilago. Etiketa hutsetik harago doan mugimendua da, hainbatek partekatzen duten filosofia, eta sukaldari eta kontsumitzaileen artean ere gero eta zale gehiago dituena, gainera. Zornotzako Punzano ahizpek ekarri dute Durangaldera. "Slow food" mugimenduaren ideiak erakarri zituen, baita lana eta familia uztartzeko gogoak ere. Zazpi hilabete ere ez dira oraindik, Vickyk eta Mariak Areatzan Pikoteo Etxea izeneko jatetxea ireki zutela.\nBi ahizpek Eusko Jaurlaritzak urtero emakume ekintzaileei ematen dizkien sarietan bigarrena lortu berri dute. Krisialdian egon zein ez, ez dago aitzakiarik ideiarik ez edukitzeko, ezta ideiok aurrera ez eramateko ere. Hala uste dute beraiek.\nGaratu duten egitasmoa Urratsbat deritzon programaren tutoretza-zerbitzuaren barne bideratu da. Urratsbat Iurretako Institutuak martxan jarritako ekimena da, ikastetxeko ikasleei eta ikasle ohiei zuzenduta dagoena. Izan ere, bertako automobilgintza alorreko ikasle ohiak izan ziren iaz probintziako ekintzaileentzako lehen saria eskuratu zutenak, Astikene Motor izeneko proiektua aurkeztuta.\nInformazio gehiago nahi izanez gero, jo web orri honetara El Correo\nEmaitzak 211 - 220 -(e)tik 235


Gradua | Grado en Educación Social | Psicología y Educación | Deusto\nGizarte Hezkuntza > Gradua\nGizarte Hezkuntzak gizartea hobetu nahi du, hezkuntzaren ikuspegitik. Horretarako, gizarte hezitzaileek hainbat eginkizun betetzen dituzte:\nPertsonei laguntza eman eta lagun egiteko harremanak sortzen dituzte.\nPertsona horien eboluzioa errazten dute, aldaketa bat eragiteko.\nPartaidetza eta garapeneko prozesuak sustatzen dituzte elkarteetan.\nGizartean eta hezkuntzan esku hartzeko proiektuak diseinatu eta martxan jartzen dituzte.\nGizarte eta hezkuntza arloko zerbitzuak eta zentroak, elkarteak eta bestelakoak koordinatzen dituzte.\nHortaz, gradu honek Hezkuntzako profesionala izateko prestatzen zaitu, edozein adinetako pertsonekin eta edozein testuinguru sozialetan, pertsona eta komunitateen garapen pertsonala, autonomia, integrazioa, bizi kalitatea eta justizia soziala sustatzeko eta hobetzeko.\nHezkuntzarako bokazioa baduzu, pertsonekin eta pertsonen alde lan egiteko irrikan bazaude eta gizartea aldatzeko ametsa baduzu, gradu hau oso egokia izan daiteke zuretzat.\nSarrera proben emaitza, ikasketa ofizialen programazio bateratuko ikasleentzat soilik.\nDBHko 4. mailako eta Batxilergoko 1. mailako orotariko batez bestekoa kalkulatzeko kontuan hartuko diren irakasgaien batez bestekotik bi nota aterako dira eta gero bien batez besteko aritmetikoa kalkulatuko da.\nTitulazio osoa gaztelaniaz egin ahal izango duzu, baina, nahi baduzu, irakasgaiak euskaraz ikasteko aukera duzu.\nEuskaraz egitea aukeratzen baduzu, irakasgaien % 60 egin ahal izango dituzu euskaraz. C1* hizkuntza gaitasuna (*EHAA - 47/2012 Dekretua) eskuratu ahal izango duzu.\nIrakasgairen bat ingelesez ere egin ahal izango duzu.\n1. Esperientzien testuingurua\nLortuko dituzun gaitasun orokorrak\nLortuko dituzun berariazko gaitasunak\nEuropar, amerikar eta beste toki batzuetako unibertsitateak\nEta graduaren ostean... zer?\nPrestakuntza osatu eta lanbiderako ate berriak zabalduko dituzu, arlo horretan Deustuko Unibertsitatean dagoen graduondoko eskaintza zabala eginda. Gerontologian, desgaitasunetan, droga-menpekotasunetan espezializatu zaitezke...\nIkusi graduondoko eskaintza osoa


REAS, Garapenerako Lankidetzarako Euskal Kontseiluan: gero eta interlokuzio eta presentzia handiagoa gizartean – OVES-GEEB\nUneko orria REAS, Garapenerako Lankidetzarako Euskal Kontseilu...\nGarapenerako Lankidetzari buruzko otsailaren 22ko 1/2007 Legearen 16.1 artikuluan aurreikusitakoarekin bat etorriz, Garapenerako Lankidetzaren Euskal Kontseilua lankidetzarako eragileen ordezkaritza-organoa da. Garapenerako euskal lankidetza publikoaren esparruan, proposamenak, aginduak eta jarraipena egiteko gaitasuna du.\nKontseiluak ordezkaritza instituzionala dauka, ondoko erakundeen ordezkariek osatuta: Eusko Jaurlaritzako sailak, Emakunde, Eusko Legebiltzarra, foru aldundiak, EUDEL eta Euskal Fondoa, baita gizarte-eragileak ere, hala Euskadiko GGKE-en Koordinakundekoak nola Koordinakunde horren barruan ez dauden gizarteko, unibertsitateko eta bestelako esparruetakoak. Azken talde horretan parte hartzeko izendatu dute REAS Euskadi, hain zuzen.\nIzaera instituzionaleko kontsulta-organo honetan parte hartzeaz gainera, Gizarteratzeko Euskal Kontseiluan eta Eusko Jaurlaritzako Elkarrizketa Zibilerako Mahaian eta Bizkaiko Foru Aldundiaren Elkarrizketa Zibilerako Mahaian ere hartzen du parte, eta harremanak eta/edo hitzarmenak ditu beste erakunde batzuekin, hala nola, Universidad del País Vasco/Euskal Herriko Unibertsitatearekin eta Ekonomia Sozialaren Euskal Behatokiaren Kontseiluarekin.\nEspazio horietan parte hartzearen xedea da REAS Euskadiren interlokuzioa eta aintzatespena handitzea; estrategia hori, instituzioetan ezartzeaz gainera, gizartean ere aplikatzen du. Modu horretan, REAS Euskadik gizartearen eta herritarren beste espazio batzuetan parte hartzen du, hainbat plataformaren bitartez, adibidez: Fiare Banca Etica eta Fiare proiektua babesteko euskal elkartea, Goiener (Energia berriztagarria sortu eta kontsumitzearen aldeko kooperatiba), EGES (Ekonomia Sozialaren Euskal Sarea), Ekain (Euskadin Gizarteratzeko Sareak), Sareen Sarea (Euskadiko Hirugarren Sektoreko Sareak), Euskal Herriko Eskubide Sozialen Gutuna eta EHan TTPI/CETAri Ez kanpaina.\nEra berean, proiektuak partekatu, eta bi aldeko kontaktu edo harremanak ditu beste eragile batzuekin, besteak beste, erakunde eta mugimendu sozialekin, unibertsitateekin, sindikatuekin, alderdi politikoekin eta abarrekin.\nModu horretan, REAS Euskadik Euskadiko eragile instituzional eta sozialen aurrean duen aintzatespena handitu nahi du, baita ekonomia solidarioaren proposamenak agenda sozial eta politikoetan gehitu ere. Halaber, esanguratsuak izango diren eraldaketak lortzeko beharrezko loturak estutu eta aliantzak ezarri nahi ditu, REAS Euskadiren aukeretatik eta esparrutik harago heltzeko xedez.


31 urtarrila, 2017 7 otsaila, 2017\nHorrela bada, ezer baino lehen obraren promozioaren inguruko gorabeherak plazaratu zizkigun. Seix Barral argitaletxeak argitaratu dio, aurreko bietakoa baino dezente handiagoa den argitaletxea, aurreko biak Libros del silencio argitaletxeak argitaratu baitzituen, editorearen heriotza dela-eta argitaletxea itxi baino lehen. Horregatik, aurreko liburuek apenas izan zuten zabalkunderik. Izan ere, Ivanentzat esperientzia berria da horrelako promozioa egitea eta elkarrizketa asko eskaintzea, batzuetan egun bakar batean 16 izateraino heldu da, pentsa!!\nHorrela bada, eleberria zabaltzeko lanak direla-eta hurrengo saioaren eguna aldatzea proposatu digu, hasiera batean otsailaren 7rako geratu baginen ere, egun horretan ezin izango da gurekin egon, Bartzelonan egon behar duelako. Eta hegazkinez itzultzekoa bada ere, ezustekoren bat gertatuz gero, gerta liteke saiora garaiz ez heltzea. Hortaz, Casa Torre jauregiko gela libre dagoela eta parte hartzaileok egunez aldatzeko prest gaudela ikusita, hurrengo saioa otsailaren 8rako jarri dugu, asteazkenarekin, zeinetan Lucia Berlinen “Manual para mujeres de la limpieza” irakurriko dugun, beharbada, urtearen azken liburua.\nGaurko liburuari helduz, Ivanek Goetheren figurari buruzkoak azaldu zizkigun, Alemaniako eta beharbada mundu osoko literaturan egon den idazle handienetako bat. Berez mutil bizkorra zen, baina etxe onekoa izanik, politika- eta arte-munduan ibiltzeko aukera izan zuen eta bien arteko uztarketak benetako pertsona bikaina egin zuten. Gainera, 80 urtez baino gehiagoz bizi izan zen, nahiko harrigarria garai hartan, eta izan zuen literatura eta bestelako arte-diziplina batzuetan aritzeko modua, hala nola, estetikan edo zientzian, arlo honetan aurkikuntzak eta guzti egin zituelarik.\nHorrela bada, urte luzez aritu zen idazten obra oparoa utziz, zeinetan “Fausto” nabarmentzekoa den, sarritan zine eta antzerkira egokitutako poema. Hala ere, Repilak ez digu liburu hau bereziki gomendatu. Esan digu Goetheri buruz gehiago irakurri nahi badugu biografia irakur dezagula, izugarri interesgarria da eta.\nHorren ostean, galdetu zigun ea irakurraldia gogorra egin zitzaigun, ea “torturatu” gintuen gehiegikeriaz eta harridura markaz jositako hizkuntzarekin. Egia esan, gogo itzela eragiten du horrelakoak esateko: “Oh! Lagun maiteak, hau topaketa laketgarria. Zinez xarmagarria da irakurzaletasun zoragarriaz mintzatzeko zuekin aisialdi uneak partekatzeko dudan parada hau” edo horrelako zerbait.\nEta bai, askok aitortu genuen baietz, gogor samarra egin zitzaigula irakurtzea, edo behintzat, liburuan murgiltzea, nahiz eta gero liburuari neurria hartu genion.\nIvanek aitortu zigun berari dibertigarri gertatu zitzaiola gehiegikeria handia agertzen duelako. Eta zalantzarik gabe, bere ikuspuntua guri helarazten asmatu zuen, hauxe izan baita saio dibertigarrienetako bat.\nBeste batzuetan bezala, moderatzaileak ederto kokatu zigun liburua bere testuinguru historikoan eta horrek bidea eman zigun solasa goza genezan.\nNeoklasizismo-korrontearen esparruan gaude, mende parte batez luzatu zen garaian, non arrazoimena goraipatzen zen, baina dagoeneko guretzat nahiko aspergarri gertatzen ari da, erabat gogaikarria alegia. Garai hartan gaur egun begi bistakoak diren kontzeptuak (Erromantizismo garaiaren ondorio izango direnak, gure gaurko saioko Werther horren eskutik hasia), hala nola, “maitasunez hil” edo “maitasunagatik nork bere burua hil” erabat ezezagunak ziren.\nEta testuinguru horretan 24 urteko gazte baten 100 orrialde eskaseko lantxo bat akuilagarri bihurtu zen, eta gainera, kontzeptu moderno asko aurreratu zituen, hala nola, “autofikzioa”, zein agertuko zaigun laster irakurriko dugun Lucia Belinen liburuan, adibidez: egilearen biografiaren benetako elementuak erabili eta berrinterpretatzea, irudimenarekin nahastuz fikzio produktu bat sortzeko.\nGoethe 24 urte zituela, Werther idatzi zuenean\nEgia esan, Goethek berak bizi izan zuen “Werther” eleberriaren ardatza izango den pasadizoaren antzeko bat, engaiatuta dagoen emakume batekiko maitasun sutsua sentitu baitzuen (kasualitatez Charlotte deitzen zen, gure gaurko liburuaren protagonista bezala). Baina gainera, bere lagun bat Wilhelm Jerusalemek (Wertherren gutunak jasotzen zituen laguna) antzeko nahigabea izan zuen eta bere buruaz beste egin zuen, eskola sortuko zuen modu batez: bularraldean tiroa botaz.\nEta Goethe gazteak esperientzia horiek eleberri labur batean islatu zituen orduko gazteriarekin konektatuz, bertan islatuta ikusi omen baitzituzten euren bihotzetan taupadaka zituzten pasio guztiak, zeini arrazionalismoak ezin zien erantzunik eman.\nBeraz, “Las penas del joven Werther” liburua erabat zabaldu zen, ordura arte liburu bakar bat ere zabaldu ez zen moduan (esan genezake garai hartako Moccia zela, bere “A tres metros sobre el cielo” lanarekin). Ale mordoa saldu ziren, gazteak Wertherrek liburuan janzten duen estiloko arropa jantzita ateratzen ziren kalera eta turismo-mota berri bat sortu zen, zeinen bidez Wertherzaleak egilea ezagutzera abiatu ziren (zahartzaroan nahiko gauza desatsegina Goetherentzat), horretarako Europa osoa zeharkatu behar bazuten ere, eta harrigarriena, liburuak buru-hilketa soka luzea eragin zuen protagonista imitatu nahian.\nModeratzaileak esan zuen liburu hau gauza askoren aitzindaria izan zela. Horrela bada, sentimentuak goraipatzearena norabide bikoitzekoa izan zela aipatu zuen (Werther bipolarra zela esan genezake), Goethek maitemintzea eta zoriontasunik handiena ez ezik, depresioa eta tristurarik sakonena ere agertu baitzituen, biak ala biak natura nabarmentzeko joeraz lagunduta (horrela, pozik banago zerua urdin egongo da, loreak inoiz baino lurrintsuagoak, ortzadarra inoiz baino distiratsuagoa, deprimituta banago, berriz, zeruak nirekin batera egingo du negar eta trumoiak eta oinaztargiak munduaren amaieraren iragarleak izango dira). Izan ere, hauxe da gero hain emankorra izango den munstroei buruzko beldurrezko literatura-genero osoaren abiapuntua. Adibidez, Mary Shelleyren “Franskenstein” eleberria ez zatekeen existituko Werther barik.\nAzterketa estilistikoan sartuta, Repilak lanaren egitura nabarmendu du. Bi zatitan banatuta dago: lehenengoa estilo epistolarrean dago idatzita. Wetherrek une gozoa bizi du, hiritik alde egin du eta naturak eta jende xehearen xalotasunak eskaintzen dion ikuskizunarekin txundituta dabil. Orduantxe ezagutuko du Charlotte, bihotza bahituko dion gaztea.\nBereziki deigarria da neskatoa ezagutzen duen dantzaren eszena, bai eta protagonistak lagunari idazten dion gutun luzea ere, zeinetan Charlotten soinekoaren tolesaren edo buruan janzten duen apaingarriaren xehetasun txikienak deskribatzen dituen. Aipatu genuen zer nolako harria izango litzatekeen Werther bezalako lagun bat izatea, beti telefonoari atxikita bere sentimenduen gorabehera guztiak azalduz. Egia esan, gure Werther hau astun samarra da, are gehiago, mozolo hutsa. Argi asko utzi zigun Ivanek hurrengo galdera hau bota zigunean: Charlottek Werther maite du? Ez da izango gazte umezurtza, neba-arreben ardura bere gain hartu beharrak sortzen dion lanak eraginda, entretenitzen duen gazte honen konpainia eskertzen duela? Gainera, neba-arrebak zaintzen laguntzen dio. Behintzat, ematen du ez zaiola burutik pasatu ere egin Albert bere bikotekidea (amaren kutuna) uztea. Horrela bada, aipatu genuen irakurle batzuok Werther gizon erakargarri gisa irudikatu genuela eta horrek Ivan harritu egin zuen, apenas baitago pertsonaien deskribapenik.\nLiburuaren bigarren zatiaz jardun genuenean, zeinetan Werther hirira itzuli eta lanean hasten den, nahiz eta gero uzten duen (hemen kezka soziala zirriborratu egiten da, klaseen arteko aldeak aipatzen zaizkigu eta), Ivanek Goethek erabilitako baliabide estilistiko batez ohartarazi zigun. Bigarren liburu hau ilunagoa ez ezik (pertsonaiaren gogo ilunaren isla), ez du gutunik agertuko eta narratzailearen figura azalduko da, gutunen jasotzailea hain zuzen. Horrela egileak Wertherrek ikusi ez dituen eszenak ekarriko ditu, senar-emazteen arteko elkarrizketak kasu, edo beste barik, pertsonaiaren azken une mingarriak.\nWertherren ariman emozioen zurrunbiloa gora doa etengabe (gaur egun esaten den moduan, beroaldi itzela: mozolo bailitzan irudikatzen dugu, bere dama eskularru bat eranztean eragiten diona ikusita). Lottek eta Albertek horren susmoa omen dute, ezkontzara ez gonbidatzeaz gain, dagoeneko ezkondu direnean jakinarazten diote eta. Werther dena emanda agertuko zaigu Lotte agurtzen duen eszenan, bertan poema epiko ikaragarria irakurriko du eta, Goethek aitzakia gisa erabiltzen duena garai hartako idazle bat ezagutarazteko: Ossian. Irakurgai honek Lotteren sentimenduak kitzikatuko ditu eta bere punturik gorena muxu eder bat izango da, gure ustez sexutik urrun samar dagoen zerbait, muxu huts bat baino ez da eta, Lotteren hanka-sartze bat baino ez. Baina hau, egindako akatsaz jabetuta, gelan giltzapetuko da eta ez du bere laguna berriro ikusi nahi izango. Eta nahiz eta, aurreikus daitekeen tragedia hurbil dagoela Wertherrek bere nahigabeari (edo atsekabeari, horrela itzuli izan baita sarritan liburuaren izenburua) amaiera emango dion suzko arma bat lortuko du, nork eta Albertek emana (eta bere maiteak ukitua, pistola esku artean izan du eta. Wertherrek ez du hori ikusiko baina bere morroiak jakinaraziko dio) . Den-dena ia zuzenean jasoko dugu, badirudi New Yorkeko dorre bikiena gertatu zenetik, telebistan etengabe ikusten dugun fenomenoaren aurrerapena dela: Wertherrek ia denbora errealean emango digu bere buru-hilketaren berri, agurtzeko gutuna pistola lokian jarrita duela idazten arituko bailitzan. Are gehiago, odol orbana eta erraiak ere hor daude, “gore” goitik behera aizue.\nSolasaldian izan genuen gizon bakarrak, Peiok, esan zuen ez zitzaiola batere gustatu diskurtso hori, triste eta goibel egon nahi eta minean atsegin hartze hori alegia. Bere ustez, Wertherrek porrota ezagutu zuen, bere buruaz beste egiteko moduan barne, horretan ere eskasa da eta. Horrez gain, umoretsu aipatu genuen gure pertsonaia hori gaur egungo “emoen” tribuaren aurrerapena zela… eta minarekiko mendekotasun hori Johnny Cashen “Hurt” kantan ikusten dela adibidez… gu beti loturak topatzen…\nSolaskide batek unibertsitateko kide ohi baten pasadizoa kontatu zigun. Filologia ikasleak zirelarik lantxo hau landu zuten, eta ikaskide batekin txora-txora eginda zegoenez hartaz jarduteko espresio bat asmatu zuten: “Tipo hori erabat Werther dago”.\nSaioa amaitzeko gure egileak bere liburua sinatu zigun, parte-hartzaile batzuek euren alea ekarri eta aukera baliatu baitzuten liburua eskaini ziezaien. Bide batez, interesatuta bazaudete, jakizue Ivanek Bilbon otsailaren 1ean (asteazkena) aurkeztuko duela liburua, Camara liburu-dendan zehatz-mehatz arratsaldeko 7:30ean.\nBere liburuak sortutako interesa ikusita, ez dugu baztertu bere “Prólogo para una guerra” eleberria Santurtzin aurkezteko aukera, non zalantzarik gabe gaurko parte-hartzaile guztiok bilduko ginatekeen. Izan ere, klubaren aparteko saioa izan liteke, ordurako irakurrita izango baitugu eta gustura komentatuko dugu egilearekin, bere garaian aurreko edizio batean “El niño que robó el caballo de Atila” liburuarekin egin genuen bezala (beharbada, laster berrargitaratuko duen eleberria). Hortxe dago iradokizuna, espero dugu fruitua ematea.\nZURETZAT INTERESGARRIA IZAN DAITEKE (227)\nAPIRILAK 23 APLIKAZIO DOANIK ARGAZKIAK ARRANTZA ARTE AUDIOLIBURUAK BEIRATEAK BIDAIARIAK SANTURTZIN BIDEBARRIETAKO LIBURUTEGIA BIDEBARRIETA KULTURGUNEA BIDEOAK BILBAO BISITA GIDATUAK BIZKAIA BIZKAIDATZ BIZKAIKO FORU LIBURUTEGIA BLAS DE OTERO E-BOOKS EKINTZAK ELKARTASUN ALDEKO EKINTZAK EMAKUMEAK EMAKUMEAREN EGUNA EMAKUMEAREN NAZIOARTEKO EGUNA EMMA ERAKUSKETAK EUSKALTEGIA FILMAK FORU LIBURUTEGIA GOMENDIOAK GURE INGURUA HELDUENTZAKO ZINEMA HISTORIA HITZALDIAK IDAZLEAK IKASLEEN OLINPIADA SOLIDARIOA INTERNET IPUINAK IPUINKONTAKETA IPUIN KONTAKETA IRAKURKETA KLUBA IRAKURZALE KLUBA IRUDIAK IVAN REPILA JANE AUSTEN KOMIKIA KONTAKIZUNAK LEHIAKETAK LIBURUAK LIBURUAREN EGUNA LIBURUAREN NAZIOARTEKO EGUNA LIBURU AZOKA LIBURUEN AURKEZPENA LIBURUTEGIAK LIBURUTEGIAREN EGUNA LITERATURA LITERATURA TOPAKETAK LITERATUR LEHIAKETAK MARGOLAN MARTXOAK 8 ONDARE MATERIALA ORDUTEGIAK ORDUTEGI BEREZIAK POESIA SAN JORGE SANTURTZI SANTURTZIARRAK SANTURTZIKO IRUDIAK SARDINA-SALTZAILEAK SARIAK SERANTES UMEENTZAKO ZINEMA URRIAREN 24a ZINEMA EMANALDIAK ZOZKETAK ZURETZAT INTERESGARRIA IZAN DAITEKE


Software Librearen Udako ikastaroetan, Castelloko Jaume I.a Unibertsitatean\nGonbite bat Castelló-tik: New technology-based enterprises and Open Source, a local perspective hitzaldia eskainiako du Jaume I.a Unibertsitateko udako ikastaroetan Eneko Astigarragak, CodeSyntax-eko jerenteak. Summer School on Libre Software, Castellon jardunaldia uztailaren 1etik 5era izango da, Mediterranio alde horretan, eta Astigarragak hilaren 4an hartuko du parte.\nIbarretxe.com arrakasta-kasu gisa Europython 2005 bilkuran Goteborgen\nCodeSyntaxeko bi ingeniarik, Mikel Larreategik eta Josu Azpillagak, Localizer softwarearekin egindako gune baten arrakasta-kasua aurkeztuko dute aste honetan Goteborgen (Suedia), Europython 2005 bilkuran (ekainaren 29an da euren agerpena ). Ibarretxe.com webgunearen kasua da azterketakoa, Interneteko komunikazio politikoan mugarri izandako webgune bat, zenbait konparatiba eta analisik 2005eko udaberri honetan azpimarratu zuten bezala.\nTeknikari informatikarien lan-poltsa CodeSyntaxen\nLan-poltsa osatu nahi dugu. Honako ezaugarriak dituen jendearen bila gabiltza: Talde-lanean aritzeko gaitasuna Goi edo erdi mailako ikasketa teknikoak, bukatuta edo bukatzear goi mailakoen kasuan. Euskara eta ingelesa Interneteko proiektuekiko interesa. Python programazio lengoaiaren ezagutza lagungarri izango da, eta baita software libreko proiektuetan interesa izatea.


1677 – Pierre Detcheverry edo Dorre (version labourdine) – Histoire des îles St Pierre et Miquelon\nseptembre 18, 2008 janvier 8, 2017 Marc Albert Cormier Aucun commentaire cap, Dorre, Irla, Irlac, labourdine, Libvrhauda Ixasoco Nabigacionecoa, Martin, Pierre Detcheverry, Seguidandire, Sen\nSeguidandire Ternuaco arrutac, eta lecoac eta çunda, eta entradac, eta Portuen eçaguçac çeinnetan handabilçan, eta Pillotuec Iaquinbehar baitute lecu perilletaric goardatceagatic.\nIaquitecoduçu Escatadiac edo cap de Berton, eta Sen Pierretaco Irlac daunçala est vest\nHartcenduçula laurdenbat noroestetic edo suduestetic eta dire batetic bertcera, 45. l.\nHalaber Escatadiac eta Irla de Sablat nort nordest eta susudest eta dire, 30. l.\nHalaber escatadiac eta Miquetongo entrada est vest eta dire, 42. l.\nHalaber Escatadiac eta Martirisco arrada est norest vest suduest eta dire, 40. l. baiñnan es-hurbil leihorrary 2. lecoataric ainnits lecutan baitire bachac gutienean lecoabat çabal.\nHalaber Sen Pieretaco Colunbia eta Miquelu portuco entrada nornoroest susuest eta dire batetic bartcera, 7. l.\nHalaber Sen Pieretaco Irlac eta Belingo Portua est vest hartcenduçula laurdenbat nordestetic edo suduestetic eta dire, 6. l.\nHalaber Belingo Portua eta Sen Laurens est suest vest noroest eta dire, 6.l.\nHalaber Sen Pieretaco Irlaric eta Santa Mariaco bururat edo placençaco buruart est vest hartcenduçula laurdenbat noroesfetic edo suestetic eta dire, 32. l. eta aruta hortaric hartucoduçu apurbat noroesteratago edo suesteratago.\nHalaber, laquinbeharduçu cap d’Arrastic eta S. Pierre tarañoco eta hadica escatarietarañoco arruta delaest sues vest noroest eta dire cao d’Arrastic escatarietarat,\np 117 Halaber Iaquinbeharduçu Sen Pieretaco Irlen eçagutceçotçat bi Irla handi direla eta bada Irla bara bercea baino handiago ceina deitcen baita Colonbia eta hartas estetican lecoa handibat Irlabatceina baita Irla berdea Sen Pierrac baitu bi entradabata hegoatic era da entrada haguits hercia badire baçha estali hainnits eta haguits perillossac eta berce entrada da haguits largoa eta ona bainan badire bacha estali hainnits ababorreco aldetic eta Irlas susuestetic eta noizere baitçare barnean arrania çaite istiborreco aldearequin edo erditic eta orduan estuçuiçanen deussen perillic.\np 124 Seguidandire Sen Pieretaric hassy eta cap de Grateraiñnoco arrutac eta entradac, eta errequistac. Iaquitecoduçu Sen Pierretaco vesteco burua eta Angueleterraco vesfeco burua dauntçala noroest suest eta dire batetic bercera, 6. lecoa.\nIaquitecoduçu S. Pieretaric eta Cadarraitat dela arruta norestean vestean laurdenean hartcenduçula apurbat noroestetic edo esperen suestetic eta dire, 38. l. baiñnan Iaquitecoduçu S. Pieretaric eta Cadaraic arteco costa edo Bergesac deitcen direnac lecu gaistoadela, esta bacha itçuric eta bacha agueriric eta Irla chueric baice. Halaber Iaquinbeharduçu goaya handiac dabilçala ecin conturic emanescoac baita Halaber bien artean Sen Pierretaric eta Cadarrairicartea hastençarela bodeate erditic.\n← 1556 – Gian Battista Ramusio\n1677 – Pierre Detcheverry edo Dorre (version française) →


El Hierro uharteak sismo berriak erregistratu ditu asteburuan | Consumer\nEl Hierro uharteak sismo berriak erregistratu ditu asteburuan\nHandienak 2,7 graduko magnitudea izan zuen eta Frontera udalerriaren mendebaldean izan zen.\nInstitutu Geografiko Nazionalaren (IGN) 24 orduko jarraipeneko zaintza bolkanikoko sareak El Hierro uhartean erregistratu zituen, larunbatetik igandera bitartean, 1,5 eta 2,7 gradu bitarteko zortzi sismo, Richter eskalan. Guztira, 2011ko uztailaren 17tik, 11.522 ekitaldi egin dira.\nSismorik handiena, 05:39an erregistratua, 2,7 graduko magnitudea izan zuen eta Frontera udalerriaren mendebaldean gertatu zen. Itsasoan izan zen, 23 kilometroko sakoneran. Erregistratutako gainerako sismoak Limiteko ipar-mendebaldean gertatu ziren, 18 eta 23 kilometro bitarteko sakoneran. Azkena, 2,0 gradukoa, 07:29an izan zen, 21 kilometroko sakoneran eta epizentroan itsasoan. Larunbatean, gainera, 24 sismo erregistratu ziren Meridianoko uhartean, eta horietako bi populazioarengatik sentitu ziren. Larunbateko ekitaldi nagusia 15:59an izan zen eta 3,1eko magnitudea izan zuen Richter eskalan. Mugako udal mugapearen ipar-mendebaldean aurkitu zen mugimendu sismiko hori, kostatik hiru kilometrora eta 19 kilometroko sakoneran. Erregistratutako gainerako gertaerak El Golfo eremuan (Muga) kokatu ziren, itsasotik uhartearen erdiraino NNW/SSE lerrokatuta.\nTremor mailak hainbat pultsu labur (minutu gutxi) izan zituen larunbateko egun osoan, sakoneko tremorearen anplitudean aldaketa handirik egin gabe. Datu sismikoen azterketan ez da ageri bigarren tremore-iturri baten aztarnarik iparraldean. Deformazioei dagokienez, Golkoko ekialdean dauden kontrol-estazioek hego-ekialderako joera txikia dute azken astean, eta erupzioaren hasieratik metatutako deformazioa galdu egiten da iparralderantz. Gainerako estazioetan, azken egunetako deformazio-ereduari eusten zaio.\nKanarietako Larrialdi Bolkanikoko Planaren (Pevolca) zuzendaritzak sismoen aurrean ezarritako gomendioei jarraitzea eta agintariek emandako jarraibideei adi egotea gomendatzen die biztanleei, bai komunikabideen bidez, bai Kanarietako Gobernuaren herritarrentzako arreta-telefonoaren bidez (012), bai Kanarietako Gobernuaren web orrien bidez.\namaiera aste Burdina nuevos-eu sismoak


Subvencion_Especialización de doctores_UPV/EHU_2015 - Edukia - Ikerketaren kudeaketa - UPV/EHU\nSubvencion_Especialización de doctores_UPV/EHU_2015\nInprimatu Subvencion_Especialización de doctores_UPV/EHU_2015\nUPV/EHUn ikertzaile doktoreak espezializatzeko kontratatzeko deialdia 2015\nAurkezteko epea itxita (2015/05/08 - 2015/06/08)\nBehin-betiko onartutako eta baztertutako eskaeren zerrenda ["Egoera" atalean]\nDeialdi honen helburua aldi baterako kontratazioa sustatuz doktoreak espezializatzea eta unibertsitateko onartutako ikerketa-taldeetan sartzea da (ikerketa-taldeak hemendik aurrera), edozein jakintza-arlo zientifikotan.\n• Doktore-gradua izatea eskaerak aurkezteko epea amaitzen denean.\nAtzerriko zentroetan lortutako doktore-titulua homologatu egin behar da, eskaera onartuz gero. Eskaerak aurkezterakoan tituluak ez du zertan homologatuta egon.\n• Eskatzaileak ziurtatzea gutxienez bi lan dauzkala argitaratuta, berak bakarrik edo beste batzuekin batera eginak, CNEAIk kasuan kasuko jakintza-arlorako onartutako irizpideekin bat datozenak. Doktorego-tesia edota argitaletxeren batek plazaratutako doktorego-tesia ez dira kontuan hartuko kasu honetan.\n• Eskaerak aurkezteko azken egunean lehenengo doktore-tituluak ezin ditu hiru urte baino gehiago eduki. Doktoregoa lortu zeneko eguntzat hartuko da doktorego-tesia irakurri eta onartutako eguna. Aipatu epea kontatzerakoan ez dira sartuko Gizarte Segurantzako erregimen orokorrari jarraiki hartutako amatasun edo aitatasunagatiko, gaixotasun larriagatiko edo istripuagatiko atsedenaldiak; betiere, medikuak emandako bajak hiru hilabete edo gehiagokoa izan behar du.\n• Doktorego ondoko edo doktoreen hobekuntzarako laguntzarik ez edukitzea edo halakorik jaso ez izatea. Ez dira laguntza horien artean egongo doktorego berriak kontratatzeko deialdiaren laguntzak, UPV/EHUko doktorego ondoko prestakuntza programetan integratu bitartean.\n• Doktorego bat baino gehiago duten ikertzaileen kasuan, aurreko puntuetako baldintzak lortutako lehen doktoregoari aplikatuko zaizkio.\n• Europako erkidegokoak ez diren ikertzaile atzerritarrek Espainian bizitzeko eta lan egiteko baimena dutela ziurtatu behar dute, Espainian dauden atzerritarren eskubide eta askatasunei eta horien gizarteratzeari buruzko urtarrilaren 11ko 4/2000 Legeari jarraiki, abenduaren 22ko 8/2000 Lege Organikoak emandako idazketan.\n• Ez UPV/EHUn ez beste erakunderen batean kontratu mota honekin 3 urte baino gehiago igaro ez izatea.\nEz dago atal honi buruzko informaziorik.\nEzinbestekoa da eskatzaileak atxiki nahi duen ikerketa-taldeko ikertzaile nagusiak bermea ematea.\nHautagaiek eskaera bana aurkez dezakete eta ikerketa-talde bakoitzak hautagai baten eskaera bakarrik berma dezake deialdi honetan.\nKontratua sinatu baino lehen, Etika Batzordearen aldeko txostena nahitaezkoa izango da, dagokion ikerketa arloan\nDokumentu hauen kopia bana aurkeztu beharko da PAPEREAN:\n• Eskaeraren inprimakia eta ikerketa-proiektuaren memoria, hartzaile izango den ikerketa-taldeko ikertzaile nagusiaren onespenarekin.\n• Jarduera garatuko duen sail edo institutuaren baimena.\n• Doktore-titulua. Ikasketak atzerrian eginda izanez gero, dokumentazioari gaztelaniazko edo ingelesezko itzulpena gehitu behar zaio. Kasu horietan, eskaera onartuz gero, kontratuen esleipena ez da behin betikotzat hartuko atzerriko doktore-titulua homologatu arte.\n• NANaren, AIZaren edo pasaportearen fotokopia.\n• 3.6. oinarrian adierazten diren kasuetarako, bizileku-baimenaren kopia.\n• Lan-bizitzaren ziurtagiria, Gizarte Segurantzak emana.\nEbaluazio-prozesua errazteko, honako dokumentazio hau aurkeztu beharko da CDean, paperean aurkeztu den dokumentazioarekin batera.\n• Eskaera-orria eta ikerketa-proiektuaren memoria.\n• Hautagaiaren curriculum vitae, inprimaki normalizatuetako batean.\n• Ikerketako zuzendari zientifikoaren curriculum vitae, ezarrita dauden formatuetako batean.\nAdierazitako artxiboak soilik PDF formatuan onartuko dira.\nEskaerak egiteko inprimaki-ereduak Ikerketaren arloko errektoreordeari zuzendu behar zaizkio, eta Arabako, Bizkaiko edo Gipuzkoako Campuseko erregistroetako batean aurkeztu behar dira, edo UPV/EHUren 2012ko maiatzaren 16ko Erabakian aipatzen diren bulegoetako batean (EHAA, 2012ko ekainaren 18koa); era berean, Herri Administrazioen Araubide Juridikoari eta Administrazio Prozedura Erkideari buruzko 30/92 Legearen 38.4 artikuluan adierazitako prozeduren bitartez ere aurkeztu ahal izango dira eskaerak.\nUPV/EHUko Erregistro Orokorren ordutegia\n(Beste leiho bat zabalduko du)DEIALDIAREN TESTUA - UPV/EHUn ikertzaile doktoreak espezializatzeko kontratatzeko deialdia (pdf ,195.30 Kb)\n(Beste leiho bat zabalduko du)Eskaera (doc ,279.00 Kb)\n(Beste leiho bat zabalduko du)Curriculum eredua (doc ,195.00 Kb)\n(Beste leiho bat zabalduko du)FAQ (pdf ,115.28 Kb)\n(Beste leiho bat zabalduko du)Kontratuak egiteko dokumentazioa (zip ,213.31 Kb)\n(Beste leiho bat zabalduko du)Onartutako eta baztertutako behin-behineko eskaeren zerrenda (pdf ,109.05 Kb)\n(Beste leiho bat zabalduko du)Onartutako eta baztertutako behin-betiko eskaeren zerrenda (2015/11/12) (pdf ,269.22 Kb)\n(Beste leiho bat zabalduko du)Behin-behinean onartutako eta baztertutako eskaeren zerrenda (2016/02/05) (pdf ,1.53 Mb)\n(Beste leiho bat zabalduko du)Behin-betiko onartutako eta baztertutako eskaeren zerrenda (2016/03/14) (pdf ,138.26 Kb)\nPosta elektronikoa: rrhh-inves.dgi@ehu.es


Sortu - Sortuk FARC-EPren kogresuan parte hartuko du\nSortuk FARC-EPren kogresuan parte hartuko du\nUrko Aiartza eta Rufi Etxeberria Sortuko kideek FARC-EPren Kongresu Nazionalean parte hartuko dute gonbidatu gisa, Kongresu Nazional honek FARC-EP alderdi politiko legal bihurtzeko bidea irekiko du, Bake akordioen baitan. Sortuko kideak abuztuaren 29an helduko dira Bogotara eta Kongresuko Ekitaldi Nagusian parte hartuko dute irailaren 1ean.\n"Bake eta Berradiskidetzerako Trantsizioko Gobernu baten aldeko FARC-EPko Kongresu Nazionala" atzo, abuztuaren 27an, hasiko zen eta irailaren 1ean amaituko da Bogotan. Gerrilako batzarretan demokratikoki hautaturiko 1.000 ordezkaritik gora hartuko dute parte, horien artean, Estado Mayor Centraleko 61 kideak.\nKolonbian justizia soziala ziurtatzen duen bakea lortzeko ahaleginei bere babesa adierazi nahi die Sortuk.\nSorrera: 28 Abuztua 2017


Zizparen 25. urteurrena ospatzeko “jaialdi handi” bat antolatuko dute urrian Galdakaon | Geuria\nZizparen logo berria eta zizpakide batzuk Galdakaoko jaietako 2019ko Playback lehiaketan // Geuria\nGaldakaoko Zizpa Gazte Konpartsak 25 urte beteko ditu aurten. “Egunero ez dira hogeita bost urte betetzen eta horregatik, ospatzeko garaia da. Hilabete hauetan zehar, hilabete bakoitzean lantzeko gai ezberdin bat aukeratuko dugu eta herriarentzako eskaintza bat egin beste eragile batzuekin batera. Urtarrilean, presoen aldeko eskaintzatik hasita, Zizparen omenez antolatutako jaialdi handira arte urrian”, diote Zizpatik.\n“Belaunaldiak aldatuz doaz, baina aldaketa hauetan, ez gara abiapuntutik hasten. Gure aurrekoen lekukoa hartu eta herria pizten jarraitzen dugu urtez urte. Herria alaitzen, bertan ez ditugunei elkartasuna adierazten eta errebeldiaz jokatzen”, adierazi zuten atzo egin zuten aurkezpenean, eta gaineratu dute: “Hainbat belaunaldik hartu izan dute beraien eskuetan Zizparen testigua, baina testigua eman dugunok, ez dugu gazte konpartsa gure sentitzeari utzi. Aurten Zizpak hogeita bost urte beteko ditu. Borrokaz eta konpromisoz, baita jai giroz betetako hogeita bost urte ere. Arin esaten da gazte konpartsak hogeita bost urte bete dituela, baina honek bertatik igaro izan garen hainbat eta hainbat galdakoztarren esfortzua baino gehiago du atzean, maitasuna eta herrigintza ditu oinarri”.\nZizparen 25. urteurrenari hasiera emateko logo berria ere aurkeztu dute. Logo lehiaketa jarri zuten martxan abendua eta urtarrila bitartean, eta aukeratutako irudiaren berri eman dute: “Urte berria, logo berria eta dinamika berria ditugu aurrean. Aldaketa garaian, ezinbestekoa da belaunaldi berriak gurera batzea eta gazteon esentzia den errebeldiaz herria astintzen jarraitzea. Nola ez, dinamika hau ez dugu zizpakide berriengana bakarrik zuzenduko. Zizpa egin duten, egiten duten eta egingo duten guztientzako dinamika da.\nZizparen logo berria ere aurkeztu dute // Zizpa\n“Hogeita bost urtetan, asko dira gurera gerturatu izan diren galdakoztarrak. Baita herriko jaietan gure frogak ohitura lez hartu izan dituzten kuadrilak ere. Badaude mozorro lehiaketa ezinbestekotzat hartzen duten hainbat eta hainbat familia. Gazte zein heldu, herritar asko gara gure bihotzetan Zizpa dugunok. Urteurren hau, pertsona hauentzat guztientzat da ere. Gora Galdakaoko gazteria errebeldea! Gora Zizpa!”, diote.\nSailkatuta: Zizpa Gazte Konpartsa\nSagardotegira irteera antolatu du martxoan Galdakaoko Zizpak\nInauterietako mozorro lehiaketa antolatuko du Zizpak Galdakaon\nLogo lehiaketa martxan jarri du Galdakaoko Zizpa Gazte Konpartsak bere 25. urteurrenean


Japoniako Alpeak - Wikipedia, entziklopedia askea.\n(«Alpe japoniarrak» orritik birbideratua)\n36°N 137°E / 36°N 137°E / 36; 137Koordenatuak: 36°N 137°E / 36°N 137°E / 36; 137\nJaponiako Alpeak (japonieraz: 日本アルプス, Nihon Arupusu?) Japoniako mendikate nagusiak dira, Honshu uhartea zeharkatzen dutenak. Izena William Gowland arkitektoak jarri zien XIX. mendeko bigarren erdialdean, eta Walter Weston misiolariak zabaldu zuen.\nJaponiako Alpeen 3 mendikateak honako hauek dira: Hida mendiak (飛騨山脈) iparraldean, Kiso mendiak (木曽山脈) erdialdean eta Akaishi mendiak (赤石山脈) hegoaldean.\nBadituzte 3.000 m baino altuagoak diren gainak, herrialdeko altuenak Fuji mendiaren ondoren. Altuenak Akaishi mendietako Kita-dake (3.193 m) eta Hida mendietako Hotaka-dake (3.190 m) dira. Naganoko prefekturan dagoen Ontake sumendia (3.067 m) erromesaldizko lekua da eta bitan izan ditu erupzioak berrikitan: 1979an eta 1980an.\nMultimedia: Japanese Alps\nOrriaren azken aldaketa: 29 apirila 2020, 22:08.


SKARPÖ Lorategirako besaulkia, zuria - IKEA\nSKARPÖ Lorategirako besaulkia\nBesaulki honek luzaroan iraungo du egoera onean, plastikoak ez baitu kolorerik galtzen. Gainera, UV izpiekiko erresistentea da, lehortu eta arrakalatu ez dadin.\nBesaulki honek luzaroan iraungo du egoera onean, plastikoak ez baitu kolorerik galtzen. Gainera, UV izpiekiko erresistentea da, lehortu eta arrakalatu ez dadin.Pilagarria denez, lekua aurreztea ahalbidetzen dizu.Zulo bat dauka eserlekuan euri-ura ez metatzeko.Garbitzeko zapi heze bat besterik ez duzu erabili behar.Produktua birzikla daiteke edo energia berreskuratzeko erabili, zure komunitatean halakorik badago.Diseinatzailea\nKanpoko altzarien iraupena luzatzeko, garbitu noizean behin eta ez utzi aire zabalean behar baino denbora gehiago babestu gabe.Garbitu xaboi leun eta urarekin. Lehortu zapi siku eta garbi batekin.Ez du mantentze-lanik behar.Gorde altzaria barruan, leku lehor batean. Kanpoan gordetzen baduzu, estali zorro iragazgaitz batekin. Gainazal lauetan ur edo elur gehiegi badago, kendu ezazu. Kondentsazioa ekiditeko, ziurtatu airea aske mugitzen dela.\nSKARPÖLorategirako besaulkiaArtikulu kopurua702.341.85\nZabalera: 79 cmAltuera: 71 cmLuzera: 80 cmPisua: 6.95 kgPaketeak: 1\nBeste dokumentu batzukSKARPÖ Lorategirako besaulkia702.341.85\nLorategirako besaulkia, zuria